title: Saksan jalkapallomaajoukkue

text:
Mestari   Hopeaa   Pronssia   Neljäs sija
Seuraavat pelaajat on valittu ystävyysotteluun Venäjää vastaan 15. marraskuuta 2018 ja UEFA Nations Leaguen otteluun Alankomaita vastaan 19. marraskuuta 2018.
"Ottelut ja maalit on päivitetty 16. lokakuuta 2018 Ranskaa vastaan pelatun UEFA Nations League -ottelun jälkeen."Alla on lista 10 pelaajasta, jotka ovat pelanneet eniten otteluita Saksan maajoukkueessa. Pelaajia, jotka ovat pelanneet Itä-Saksan maajoukkueessa (Streich, 102 ottelua), ei ole mainittu tässä luettelossa.
Lihavoidut pelaajat pelaavat edelleen kokoonpanossa.
"Tilastot on päivitetty 12. lokakuuta 2018."


title: Saksan jalkapallomaajoukkue

text:
Alla on lista 10 pelaajasta, jotka ovat tehneet eniten maaleja Saksan maajoukkueessa. Pelaajia, jotka ovat tehneet maaleja Itä-Saksan maajoukkueessa (Streich, 55 maalia), ei ole mainittu tässä luettelossa.
Lihavoidut pelaajat pelaavat edelleen kokoonpanossa.
"Tilastot on päivitetty 20. lokakuuta 2018."


title: Saksan jalkapallomaajoukkue

text: Toisen maailmansodan jälkeen kansallismielisyyden osoittaminen ei ole ollut yleisesti hyväksyttyä Saksassa. Saksan sodanjälkeisen maajoukkueen vihreä vieraspeliasu vaihdettiin syksyllä 2004 alkuperäiseen punaiseen ja Saksassa vuonna 2006 järjestetyt jalkapallon maailmanmestaruuskilpailut toivat muutoksen. Ensimmäistä kertaa ennennäkemätön määrä saksalaisia kannatti joukkuettaan pitäen Saksan lippuja näkyvästi esillä esimerkiksi autoissa ja ikkunoissa. Vuoden 2008 Euroopan-mestaruuskilpailujen aikana liput olivat jälleen esillä.


title: Riihimäen Kesäkonsertit

text: Riihimäen Kesäkonsertit on vuosittain kesäkuun alussa Riihimäellä järjestettävä noin viikon kestävä musiikkitapahtuma.


title: Riihimäen Kesäkonsertit

text: Kesäkonserttien ohjelmiston pääpaino on klassisessa kamarimusiikissa, mutta kokonaisuutta värittävät myös jazz ja lastenkonsertit. Konserteissa esiintyvät sekä kansainväliset tähdet että uransa alkutaipaleella olevat muusikot.


title: Riihimäen Kesäkonsertit

text: Suurin osa konserteista järjestetään Suomen lasimuseon salissa. Konserttien taiteellisesta johdosta vastaa nykyään Tempera-kvartetti.


title: Riihimäen Kesäkonsertit

text: Riihimäen Kesäkonsertit kuuluu Finland Festivals -tapahtumiin.


title: Luettelo Tintti-sarjakuvien sivuhahmoista

text: Tämä on luettelo belgialaisen sarjakuvapiirtäjän Hergén tekemien Tintti-sarjakuvien sivuhahmoista.


text: Abdullah on fiktiivisen Lähi-idän valtion Khemedin emiiri Ben Kalish Ezabin ilkikurinen, ylivilkas ja piloille hemmoteltu poika, joka harrastaa pilailua ja kiusantekoa. Abdullahin pilailuvälineisiin kuuluvat muiden muassa syyhypulveri, räjähtävät tekosikarit ja huonekaluihin kiinnitettävät räjähteet. Vaikka Abdullahin pilailu aiheuttaa jatkuvasti turhautumista muille Tintti-tarinoiden hahmoille, Abdullah selviytyy vastuulta korkean arvoasemansa ja huolehtivaisen isänsä ansiosta. Emiiri Ben Kalish Ezab on erittäin kiintynyt poikaansa eikä ikinä toru häntä kiusanteosta, ja hänellä on tapana kutsua Abdullahia muiden muassa ”karitsaiseksi” ja ”virheettömäksi safiiriksi”. Kapteeni Haddock vihaa Abdullahia ja pitää häntä pahimpana painajaisenaan.


text: Abdullahin ensiesiintyminen on "Mustan kullan maassa", missä hän joutuu ”professori Smithin” eli tohtori Müllerin vangiksi. Tarinan aikana Tintti tunkeutuu Müllerin piilopaikkaan ja yrittää vapauttaa Abdullahin, mutta poika ei ymmärrä tilanteen vakavuutta ja vastustelee Tintin pelastusyrityksiä. Lopulta Müller vangitsee pojan uudestaan ja yrittää paeta autolla, mutta pitkän takaa-ajon jälkeen Tintti ja kapteeni Haddock pelastavat Abdullahin. "Seikkailussa Punaisella merellä" emiiri Ben Kalish Ezab lähettää Abdullahin turvaan Moulinsartin linnaan, jolloin Abdullah pilailee Haddockin ja Nestorin kustannuksella. Tarinan lopussa Abdullah palaa takaisin Khemediin ja jäähyväiskirjeessään vannoo lopettavansa kiusanteon, mutta kapteeni Haddock saa raivokohtauksen istahdettuaan tuolille, johon Abdullah on kätkenyt pilailuräjähteen.


text: Luonnosten mukaan Abdullahilla sekä Ben Kalish Ezabilla on vähäinen rooli myös albumissa "Tintti ja aakkostaide", joka jäi keskeneräiseksi.


text: Abdullahin esikuvana Hergé käytti Irakin viimeisestä kuninkaasta Faisal II:sta viisivuotiaana otettua valokuvaa.


text: Alcazar on kuvitteellisen, eteläamerikkalaisen San Theodorosin banaanivaltion armeijan kenraali. Alcazar on kenraali Tapiocan arkkivihollinen ja molemmat kenraalit jatkuvasti pyrkivät vallankaappausten avulla San Theodorosin presidentiksi. Koska Alcazar on korruptoitunut diktaattori, joka ei epäröi ampua vastustajiaan ilman oikeudenkäyntiä, hän on Tintille enemmänkin liittolainen kuin todellinen ystävä.


text: Alcazarin ensiesiintyminen on "Särkyneessä korvassa", missä hänen johtamansa vastarintataistelijat syöksevät kenraali Tapiocan vallasta. Koska vallankaappauksen aikana Tintti on voimakkaassa humalatilassa, hän julistaa kannattavansa Alcazaria ja sotilaat vievät hänet Alcazarin luokse. Alcazar palkitsee Tintin ”uskollisuudestaan” ja nimittää hänet everstiksi ja adjutantikseen. Eversti Diaz kuitenkin vastustaa Tintin nimittämistä, minkä seurauksena raivostunut Alcazar alentaa Diazin everstistä korpraaliksi. Katkeroituneena Diaz liittyy Alcazarin hallintoa vastustaviin salaliittolaisiin ja yrittää useita kertoja salamurhata kenraalin ja Tintin, mutta hänen salamurhayrityksensä jatkuvasti epäonnistuvat.


text: Tarinan edetessä yhdysvaltalaisen öljy-yhtiö General American Oilin edustaja, herra Chicklet, houkuttelee Alcazarin julistamaan sodan San Theodorosin rajanaapuri Nuevo Ricolle, jotta General American Oil saisi haltuunsa osittain santheodoroslaisen ja osittain nuevoricolaisen öljyrikkaan maa-alueen, Gran Chapon. Idealistinen Tintti kuitenkin vastustaa Chickletin aikomuksia, joten Chicklet lavastaa Tintin nuevoricolaiseksi vakoojaksi. Alcazar pidättää Tintin ja määrää hänet teloitettavaksi, mutta ennen teloitusta Tintti pakenee vankilasta Pablon avulla. Tintti pakenee santheodorosilaisten sotilaiden autolla Nuevo Ricon puolelle, jolloin nuevoricolaiset luulevat San Theodorosin hyökänneen maahan ja San Theodorosin ja Nuevo Ricon välille käynnistyy täysimittainen sota. Lopussa kuitenkin ilmenee, että Gran Chapossa ei olekaan öljyä ja sota päättyy rauhanomaisesti.


text: Alcazar nähdään uudelleen "Seitsemässä kristallipallossa", missä kenraali Tapioca on syössyt Alcazarin vallasta. Tapiocan vallankaappauksen jälkeen Alcazar on lähtenyt San Theodorosista maanpakoon, ja hän esiintyy varietee-näytöksissä ympäri Eurooppaa kiertelevänä veitsenheittäjänä nimeltä ”Ramon Zarate”. Tarinan alussa kapteeni Haddockin kanssa oopperatalolle saapunut Tintti tunnistaa Alcazarin ja tapaa hänet rakennuksen pukuhuoneessa. Tintti ja Alcazar suhtautuvat toisiinsa ystävällisesti, vaikka edellisessä tarinassa Alcazar oli antanut Tintille kuolemantuomion. Tintti esittelee Haddockin Alcazarille, ja Alcazar kertoo heille San Theodorosin tapahtumista.


text: Alcazar palaa "Seikkailussa Punaisella merellä", missä Tintti ja Haddock kohtaavat hänet kävelykadulla. Kun kiireiseltä vaikuttava Alcazar poistuu paikalta, hän pudottaa lompakkonsa, jonka Tintti yrittää palauttaa kenraalille. Alcazar kuitenkin katoaa salaperäisesti, joten Tintti päättää palauttaa lompakon hotelliin, jossa Alcazar on ilmoittanut oleskelevansa. Hotellin vastaanottovirkailija kuitenkin kertoo hänelle, ettei hän ole ikinä kuullut ”kenraali Alcazarista” tai ”Ramon Zaratesta”. Tarinan edetessä kuitenkin paljastuu, että Alcazar on aikeissa ostaa Dawsonilta toisen maailmansodan aikaisia de Havilland D.H.98 Mosquito -koneita, joita hän suunnittelee käyttävänsä San Theodorosia yhä hallitsevan kenraali Tapiocan hallinnon kaatamiseen. Tarinan lopussa leikkeet sanomalehdistä mainitsevat, että Alcazar on onnistunut syöksemään Tapiocan vallasta.


text: Alcazarin viimeinen esiintyminen on tarinassa "Tintti ja Picarot", jossa kenraali Tapioca on jälleen syössyt Alcazarin vallasta. Tarinassa Alcazar johtaa International Banana Companyn tukemia Picarot-sissejä, ja Tapiocan hallintoa kannattaa marsalkka Plekszy-Gladzin viiksistihallitus Borduriassa. Kun Tintti, kapteeni Haddock ja professori Tuhatkauno yritetään epäonnistuneesti salamurhata San Theodorosissa, kolmikko pakenee maan sademetsiin ja kohtaavat Alcazarin. Alcazarin vallankaappaussuunnitelmien esteenä on kuitenkin se, että Tapioca on pudottanut San Theodorosin viidakoihin laskuvarjoilla laatikoittain Loch Lomond -viskiä, minkä seurauksena Picarot ovat alkoholisoituneet eivätkä täten ole taistelukuntoisia. Tintti kuitenkin lupautuu parantavansa Alcazarin miehet professori Tuhatkaunon keksimillä tableteilla, mutta vastapalvelukseksi Alcazar joutuu vannomaan, ettei hän tapa yhtäkään henkilöä vallankaappauksen aikana.


text: Kun Alcazarin miehet on parannettu, Tintti, Haddock sekä Alcazar miehineen naamioituvat Séraphin Lampionin Hurtit harlekiinit -esiintyjiksi ja matkustavat Lampionin turistiryhmän linja-autolla San Theodorosin pääkaupunki Las Dopicosiin, jolla kenraali Tapioca on antanut itsensä mukaan uuden nimen ”Tapiocapolis”. Kun kaupunkilaiset viettävät jokavuotisia karnevaaleja, Alcazarin valepukuiset Picarot nukuttavat Tapiocan presidentinlinnan vartijat kloroformilla ja ottavat kenraali Tapiocan vangiksi. Alcazar pakottaa Tapiocan ”luovuttamaan valtansa” Alcazarille, minkä jälkeen eversti Alvarez ja vartijat vaativat, että Alcazarin on noudatettava ”vanhaa kansanperinnettä” ampumalla Tapioca. Alcazar kuitenkin vastahakoisesti joutuu pitämään lupauksensa verettömästä vallankaappauksesta Tintille, joten hän päättää lähettää Tapiocan maanpakoon.


text: Allan ("Faaraon sikarit" -tarinassa Allan Thompson) on konnamainen merimies, joka esiintyy ensi kerran albumissa "Kultasaksinen rapu". Ensiesiintymisessään Allan on kapteeni Haddockin kauppalaivan Karaboudjanin perämies, mutta hän pitää Haddockia jatkuvasti humalatilassa ja samalla laivan ylintä määräysvaltaa. Haddockin tietämättä Allan ja muut miehistönjäsenet kuuluvat Omar Ben Salaadin huumeliigaan, joka käyttää Karaboudjania oopiumin laittomaan salakuljetukseen. Tarinan alussa Tintti joutuu Karaboudjanin miehistönjäsenien tainnuttamaksi ja hänet vangitaan laivan rahtiruumaan, mutta hän onnistuu pakenemaan ja kohtaa ensimmäistä kertaa kapteeni Haddockin, jolle hän kertoo laivan huumelastista. Tintti ja Haddock pakenevat laivalta, ja myöhemmin he kohtaavat Allanin Baggharin satamakaupungissa Ranskan Marokossa. Tintti seuraa Allania huumeliigan salaiseen piilopaikkaan ja lopulta onnistuu pidättämään rikolliset, mutta Allan yrittää paeta varastetulla moottoriveneellä. Tintti kuitenkin saa hänet kiinni ja toimittaa Allanin poliiseille.


text: Kun Hergé uudelleenpiirsi "Faaraon sikarit", hän teki alkuperäisessä tarinassa nähdystä salakuljetuslaivan kapteenista Allanin.


text: Allan esiintyy "Seikkailussa Punaisella merellä", missä hän työskentelee peitenimellä ”markiisi di Gorgonzola” esiintyvälle Roberto Rastapopoulosille. Tarinassa Rastapopoulos on nimittänyt Allanin kapteeniksi SS "Ramona" -nimiselle rahtilaivalle, joka todellisuudessa kuljettaa orjia Afrikasta Arabian niemimaalle. Kun Tintti, Haddock ja Pjotr Pahk saapuvat ”di Gorgonzolan” loistoristeilijälle, M/S "Sheherazadelle", heidät siirretään seuraavana aamuna SS "Ramonalle". Allan suunnittelee vievänsä Tintin ja Haddockin Khemedin pääkaupunkiin Wadesdahiin, missä emiiri Ben Kalish Ezabin syrjäyttänyt šeikki Bab El Ehr on luvannut kaksikosta mittavan palkkion. Allan kuitenkin muuttaa suunnitelmiaan ja sytyttää laivan liekkeihin, minkä jälkeen hän pakenee muiden miehistönjäsenien kanssa laivalta. Tintti ja Haddock kuitenkin sammuttavat tulipalon, minkä seurauksena pelastusveneessä oleskeleva Allan miehistöineen jää keskelle Punaistamerta.


text: Allan tekee paluun "Lennossa 714", missä hän on jälleen Rastapopoulosin kätyri. Allan on mukana Rastapopoulosin suunnitelmassa kidnapata miljardööri Laszlo Carreidas Pulau-Pulau Bompan saarelle, ja hän komentaa Rastapopoulosin värväämiä sondonesialaisia vapaustaistelijoita. Kun Tintti kumppaneineen pakenee saaren alapuolella sijaitsevaan luolastoon, Rastapopoulos määrää Allanin hakemaan räjähteitä, jotta Rastapopoulos rikostovereineen voisivat päästä luolaan. Allan tottelee määräystä, mutta räjähteitä hakiessaan hän huomaa sondonesialaisten pakenevan ja yrittää estää heitä, mutta tappelun seurauksena hän menettää kaikki hampaansa. Kun Allan laukaisee räjähteet, valtaisa räjähdys käynnistää tulivuorenpurkauksen ja Allan pakenee Rastapopoulosin ja hänen rikostovereidensa kanssa saarelta. Allan ja muut konnat kuitenkin joutuvat salaperäisen ufo-kaappauksen uhreiksi, ja heidän lopullinen kohtalonsa jätetään epäselväksi.


text: Yves Rodierin piirtämässä, epävirallisessa versiossa albumista "Tintti ja aakkostaide" Allan selviytyi ufo-kaappauksesta, mutta hän on joutunut Yhdysvaltoihin ja työskentelee postimiehenä.


text: Bohlwinkel on saoricolainen pankkiiri, joka esiintyy "Salaperäisessä tähdessä". Bohlwinkel omistaa Golden Oil -nimisen öljy-yhtiön, ja hän käyttää omaisuuttaan saadakseen haltuunsa salaperäisen meteoriitin, joka on pudonnut Pohjoiselle jäämerelle. Bohlwinkel rahoittaa tieteellisen tutkimusryhmän Pearyn, joka joutuu kilpailemaan meteoriitista toisen tutkimusryhmän – johon myös Tintti, Milou ja kapteeni Haddock kuuluvat – kanssa. Hän antoi tutkimusryhmälleen valtuudet suorittaa sabotaasin ja väärennetyn hätäviestin kaltaisia rikollisia toimia, joiden tarkoituksena oli keskeyttää kilpailevan ryhmän merimatka meteoriitin luokse. Tintin ryhmä kuitenkin voitti kilpailun, ja viimeisessä ruudussa jossa Bohlwinkel esiintyy, hän kuulee radiolähetyksestä että hänet on paljastettu ja hän joutuu vastuuseen rikoksistaan.


text: Bohlwinkelin häikäilemättömyys, valtaisa omaisuus sekä natsien propagandajulisteissa esiintyneitä juutalaishahmoja muistuttava ulkomuoto (körmynenä ja leveät huulet) johtivat siihen, että "Salaperäisen tähden" ilmestymisen jälkeen Hergéä alettiin syyttää antisemiitiksi. Hergé kuitenkin väitti Bohlwinkelin ulkomuodon olevan pelkkä yhteensattuma ja pahoitteli tapahtunutta, minkä vuoksi hän muutti hahmoa "Salaperäisen tähden" uudelleenpiirretyssä versiossa: alkuperäisessä versiossa Bohlwinkelin nimi oli Blumenstein ja hän oli kotoisin Yhdysvalloista, vaikkakaan hän ei tiennyt että se oli suosittu sukunimi Israelin juutalaisten keskuudessa, mutta uusitussa versiossa hahmo nimettiin uudelleen Bolhwinkeliksi ja kotimaa "Särkyneessä korvassa" mainituksi São Ricoksi. Animaatioversiossa Bohlwinkelin esiintyy pelkästään pankinjohtajana, eikä hänen nimeä mainita.


text: Laszlo Carreidas on miljardööri, joka esiintyy albumissa "Lento 714". Carreidas on hyvin omalaatuinen hahmo: huolimatta varallisuudestaan hän pukeutuu vaatimattomasti ja käyttää keltaista kaulahuivia; hän aivastelee jatkuvasti; ei siedä tupakansavua tai kättele muita ihmisiä, koska hän pitää niitä epähygieenisinä; ja nauraa niin harvoin, että hänet tunnetaan lempinimellä ”mies-joka-ei-koskaan-naura”. Hän on äärimmäisen kiintynyt hattuunsa, joka on ”ennen sotia ostettu Bross & Clackwell”. Hän omistaa lukuisia yhtiöitä, jotka tuottavat muiden muassa lentokoneita, elektroniikkaa, öljyä sekä Sani-Cola-virvoitusjuomaa. Carreidas on Tintti-sarjakuvien ainoa henkilöhahmo, jonka syntymävuosi ilmoitetaan: joutuessaan totuusseerumin vaikutuksen alaiseksi Carreidas mainitsee olleensa vuonna 1903 neljävuotias, mistä päätellen hän syntyi vuonna 1899.


text: Tarinan alussa Carreidas joutuu Roberto Rastapopoulosin kätyreiden kidnappaamaksi. Rastapopoulosin pyrkimyksenä on ryövätä Carreidas selvittämällä hänen sveitsiläisen pankkitilinsä tunnusnumeron. Tohtori Krollspell ruiskuttaa Carreidasiin kehittämäänsä totuusseerumia, mutta hänen ja Rastapopoulosin hämmästykseksi Carreidas ei kerro pankkitilin numeroa vaan paljastaa itsestään lukuisia konnamaisia puolia: totuusseerumin vaikutuksen alaisena hän kertoo suorittaneensa neljävuotiaasta lähtien varkauksia, huijauksia ja muita epärehellisiä toimia. Vaikka Tintin ja hänen kumppaneidensa ansiosta Carreidas pääseekin vapaaksi, lopussa kaikki tarinan merkittävät pää- ja sivuhenkilöt joutuvat salaperäisen ufo-kaappauksen uhreiksi. Carreidas kuuluu niihin, jotka selviytyvät tapauksesta, mutta epäonnekseen hän on menettänyt ”korvaamattoman” Bross & Clackwell -hattunsa.


text: Hergén mukaan Laszlo Carreidas pohjautui ranskalaiseen lentokonesuunnittelija ja liikemies Marcel Dassaultiin. Monet Carreidasin piirteistä, kuten sairaalloinen bakteerikammo, pakkomielteet ja omalaatuiset käytöstavat, ovat kuitenkin peräisin toiselta kuuluisalta ilmailusta kiinnostuneelta liikemieheltä, yhdysvaltalaiselta Howard Hughesilta.


text: Arturo Benedetto Giovanni Giuseppe Pietro Archangelo Alfredo Cartoffoli on "Tuhatkaunon tapauksessa" esiintyvä Milanosta kotoisin oleva italialainen autokuski, joka avustaa professori Tuhatkaunon kidnapanneita syldaavivakoojia jahtaavaa Tinttiä ja kapteeni Haddockia ottamalla heidät autonsa kyytiin. Takaa-ajon aikana hän ajaa läheisen kylän torin halki ja tulee samalla aiheuttaneeksi sekasortoa kylän asukkaiden keskuudessa. Poliisi pysäyttää auton ja pyytää Cartoffolia kertomaan nimensä, mutta kuultuaan autokuskin pitkän ja vaikeasti muistettavan nimen, hän päästää Cartoffolin menemään. Cartoffoli lopulta onnistuu pysäyttämään syldaavivakoojien auton, mutta Tintin ja kapteeni Haddockin suureksi hämmästykseksi he eivät löydä Tuhatkaunoa auton sisältä. Cartoffoli kuvittelee joutuneensa huijatuksi, minkä jälkeen hän päästää syldaavit lähtemään ja hylkää Tintin ja Haddockin tienvarrelle. Myöhemmin Tintti ymmärtää, että Tuhatkauno oli piilotettuna auton irroitettavan takaistuimen alle.


text: Kapteeni Chester on kapteeni Haddockin vanha ystävä ja kalastusalus Siriuksen kapteeni. Hänet mainitaan ensimmäisen kerran ja nähdään ainoan kerran albumissa "Salaperäinen tähti", jossa Tintti ja Haddock tapaavat hänet sattumalta Reykjavíkissa ja saavat häneltä tärkeitä tietoja sekä apua. Chester mainitaan myös albumissa "Yksisarvisen salaisuus". Lisäksi albumissa "Castafioren korut" kapteeni Chester lähettää kapteeni Haddockille sähkeen, jossa hän onnittelee Haddockia tulevasta ”avioliitosta”.


text: Diaz on santheodoroslainen eversti, joka esiintyy sivuhahmona albumissa "Särkynyt korva". Diaz on kenraali Alcazarin henkilökohtainen adjutantti, mutta kun Alcazar syöksee kilpailijansa kenraali Tapiocan vallasta, hän päättää tehdä Tintistä everstin ja uuden adjutanttinsa. Diaz kuitenkin vastustaa Alcazarin ehdotusta ja ehdottaa kenraalille, että Tintti ylennettäisiin everstin sijasta pelkäksi korpraaliksi. Alcazar raivostuu, jolloin hän alentaa Diazin sotilasarvon korpraaliksi. Katkeroituneena lupaavan sotilasuransa päättymisestä Diaz liittyy salaliittolaisiin, jotka suunnittelevat kaatavansa kenraali Alcazarin hallinnon.


text: Salaliiton uutena jäsenenä Diaz saa tehtäväkseen salamurhata Alcazar ja Tintti, joten hän yrittää tappaa molemmat heittämällä pommin Alcazarin toimistoon, kun kenraali ja Tintti ovat pelaamassa shakkia. Vaikka Tintti onnistuukin heittämään pommin ulos toimiston ikkunasta, Diaz yrittää tappaa Alcazarin ja Tintin uudelleen, tällä kertaa asettamalla dynamiittia Alcazarin toimiston ikkunan alle. Sikaria polttava Alcazar kuitenkin heittää ikkunasta ulos tulitikun, jolloin Diazin vaatteet leimahtavat liekkeihin ja hänen yrityksensä sytyttää dynamiitin tulilanka epäonnistuu. Kun Diaz lopulta onnistuu räjäyttämään dynamiitin, valtava räjähdys pudottaa kenraali Olivaron patsaan pään Diazin päälle. Alcazar ja Tintti kuitenkin selviytyvät hengissä, sillä Diaz oli tietämättään unohtanut kuopata dynamiitin.


text: Hän tarkistaa ajan kävelykadulle pystytetystä kellosta, jonka ilmoittaman kellonajan perusteella hän ajastaa pommin räjähtämään tunnin kuluttua. Pian kuitenkin ilmenee, että kellon ilmoittama kellonaika onkin tunnin jäljessä. Hetkeä myöhemmin Diazin kantama ja ajastama aikapommi laukeaa, ja hän ilmeisesti kuolee räjähdyksen seurauksena.


text: Mik Esdanitov on "Komeetta"-lehdelle työskentelevä tähtitieteilijä, joka esiintyy albumissa "Lento 714". Tintti ja kumppanit kohtaavat hänet Pulau-Pulau Bompan saaren alaisessa luolastossa, jossa Esdanitovin mukaan saaren alkuasukkaat aikoinaan palvoivat jumaliaan, jotka todellisuudessa olivat toiselta planeetalta saapuneita avaruusolentoja. Esdanitov itse on yhteydessä näihin avaruusolentoihin ja toimii näiden ”yhteysmiehenä” Maassa. Esdanitov myös kryptisesti vihjaa, ettei hän ole ainoa ihmisten ja avaruusolentojen välinen yhteyshenkilö. Hän pitää oikean korvansa yläpuolella ”ajatuksensiirtäjäksi” kutsuttua laitetta, jonka avulla hän kykenee telepaattisesti kommunikoimaan sekä avaruusolentojen että muiden ihmisten kanssa. Hahmon nimi ja puhetyyli viittaavat siihen, että hän olisi kotoisin Venäjältä.


text: Kun Allanin asentamat räjähteet laukeavat luolastossa, räjähdys käynnistää tulivuorenpurkauksen ja Esdanitov johdattaa Tintin kumppaneineen ulos luolastosta, ennen kuin he menehtyisivät laavaan tai vulkaanisiin kaasuihin. Päästyään ulos Esdanitov kutsuu paikalle lentävän lautasen ja hypnotisoi Tintin kumppaneineen, jotteivät nämä paljastaisi avaruusolentojen olemassaoloa. Tämän jälkeen Esdanitov neuvoo avaruusaluksen lentäjiä kaappaamaan Rastapopoulosin kätyreineen ja siirtää Tintin ystävineen kumiveneeseen. Esdanitov hyvästelee nukkuvan Tintin ja poistuu paikalta lentävän lautasen kyydissä.


text: Jorgen eli Boris on syldavialainen eversti ja maanpetturi, joka tekee ensiesiintymisensä vuoden 1938 Tintti-seikkailussa "Kuningas Ottokarin valtikka". Tarina oli Hergén poliittinen kannanotto 1930-luvun Saksan laajentumispolitiikasta, minkä vuoksi esimerkiksi eversti Borisin pikimusta univormu sai vaikutteita SS-upseerien puvuista. Eversti Boris on Syldavian kuningaskunnan hallitsijan Muskar XII:n neuvonantaja ja adjutantti, mutta hän on myös salaliittolainen borduurimielisessä Zyldav Zentral Revolutzionär Komitzat -komissiossa. Komission perustaja ja salaliittolaisten johtaja on antimonarkistisen Teräskaartin puheenjohtaja Müsstler, joka oli laatiman suunnitelman päämääränä on syöstä kuningas vallasta ja pakkoliittää rauhanomainen Syldavia rajanaapurinsa Bordurian maakunnaksi. Salaliittolaisten suunnitelmana on varastaa kuningas Ottokar IV:n valtikka, joka on Syldavian kuningashuoneen symboli. Syldavialaisessa kansanperinteessä kuninkaan on valtikan menettämisen yhteydessä luovuttava vallasta, minkä avulla salaliittolaiset yrittävät syöstä Syldavian sekasorron valtaan.


text: Tarinassa Tintti saa selville salaliittolaisten aikeista ja saapuu kuninkaanlinnaan, jossa hän pyytää eversti Borisilta lupaa tapaamisesta kuningas Muskar XII:n kanssa. Kun vartija on saattamassa Tintin kuninkaan luokse, Boris järjestää Tintin salamurhan ja lehtimies joutuu salaliittolaisten väijytyksen kohteeksi. Tintti kuitenkin selviytyy hyökkäyksestä ja yrittää antaa kuninkaalle varoituksen salaliitosta kesken Bianca Castafioren oopperaesityksen. Borisin johdolla vartijat pidättävät Tintin ja eversti kertoo kuninkaalle, että hän oli ”nuori anarkisti”. Tintti viedään poliisiautossa keskusvankilaan oikeudenkäyntiä varten, mutta auto suistuu tieltä ja Tintti lähtee varoittamaan kuningasta. Kun hän tapaa Muskar XII:n, Boris vetää pistoolinsa esille ja yrittää ampua Tintin. Tintti kuitenkin tyrmää Borisin nyrkillä ja kertoo kuninkaalle, että salaliittolaiset yrittävät varastaa kuningas Ottokarin valtikan. Hän myös kertoo, että Boris on salaliittolainen, minkä johdosta kuningas käskee neuvonantajaansa palaamaan kuninkaanlinnaan. Tintti onnistuu pelastamaan valtikan borduurien valloitussuunnitelmilta ja loppuratkaisussa hänelle ilmoitetaan, että Müsstler ja muut salaliittolaiset on pidätetty.


text: Eversti Boris tekee paluun tarinassa "Päämääränä kuu" ja sen jatko-osassa "Tintti kuun kamaralla", joissa hän esiintyy uudella nimellä ”Jorgen”. Jorgen on nimettömän ulkovallan asiamies, joka on saanut käskyn varastaa Sbrodjin atomitutkimuskeskuksessa rakennettu kuuraketti X-FLR6 (60-luvun animaatiosarjassa XM-2) ja toimittaa se esimiehilleen. Kuuraketin matkustajiin kuuluvat Tintti, kapteeni Haddock, professori Tuhatkauno, Frank Wolff sekä Dupont ja Dupond, mutta Wolff on salaa syldaavien avaruusohjelmaan ujutettu vakooja, jonka avulla Jorgen pääsee raketin rahtiruumaan. Kun X-FLR6 on laukaistu Kuuhun ja kaikki miehistönjäsenet paitsi Tintti ovat raketin ulkopuolella tekemässä tutkimuksia, Jorgen tyrmää Tintin jakoavaimella ja kaappaa raketin vastahakoisen Wolffin kanssa. Kun X-FLR6:n moottorijärjestelmä kuitenkin sammuu, Jorgen epäilee Wolffin sabotoineen raketin moottoreita ja uhkaa ampuvansa rikoskumppaninsa. Tintti kuitenkin estää Jorgenin aikeet ja paljastaa, että hän sammutti raketin moottorijärjestelmän. Kun Jorgen ja Wolff on sidottu köysillä, Wolff tunnustaa rikolliset aikeensa ja kaksikko viedään rahtiruumaan, kunnes raketti on saapunut takaisin Maahan.


text: Jorgen ja Wolff kuitenkin pääsevät vapaiksi köysistä ja pistoolin saanut Jorgen saapuu raketin komentosillalle. Hän kertoo ampuvansa miehistönjäsenet, koska raketissa ei ole tarpeeksi happivaroja kaikille matkustajille. Wolff kuitenkin estää Jorgenin aikeet, koska hänen liittolaisensa oli pettänyt lupaukset miehistönjäsenten henkien säästämisestä. Jorgenin ja Wolffin välinen kiista päättyy siihen, että Jorgen laukaisee vahingossa oman pistoolinsa ja luoti lävistää hänen sydämensä. Jorgen on yksi harvoista hahmoista, jotka menettävät henkensä Tintti-sarjakuvissa.


text: Séraphin Lampion on puhelias Vakuutusyhtiö Turman asiamies, joka tuppautuu usein Tintin ja kapteeni Haddokin seuraan. Hän esiintyy ensi kerran albumissa "Tuhatkaunon tapaus", jossa hän tulee sattumalta Moulinsartin linnaan myrskyltä suojaan. Tämän jälkeen Lampion näyttäytyy aina silloin tällöin, useimmiten silloin kun häntä ei kaivattaisi. Haddock selvästi inhoaa Lampionia, mutta ei kohteliasuussyistä yleensä kehtaa sanoa tätä hänelle. Lampion selvästi itse kuvittelee olevansa aina hyvinkin tervetullut ja pitää itseään loistavana seuramiehenä. Hän saapuu usein kutsumatta Moulinsartiin, toisinaan perheensä kanssa. Lampion on voimakkaasti koominen sivuhahmo, eikä häntä juuri näy muutamaa ruutua enempää per albumi. Poikkeuksen muodostaa "Tuhatkaunon tapaus", jossa Lampion esiintyy useissa kohtauksissa.Tarinassa lento 714 hänet nähdään kolmella sivulla.


text: "Tintin seikkailut" -animaatiosarjassa Lampion nähdään sarjakuvasta poiketen jaksossa "Seitsemän kristallipalloa".


text: Mitsuhirato on japanilainen agentti, joka esiintyy albumissa "Sininen lootus". Kaikkien muiden samassa tarinassa esiintyvien japanilaishahmojen tavoin hänet esitetään julmana, sadistisena, salakavalana ja juonittelevana henkilönä. Vaikka Mitsuhirato omistaa Shanghaissa sijaitsevan vaatekaupan, hän on todellisuudessa Japanin hallitukselle työskentelevä vakooja, jonka tehtävänä on toimia hallituksensa yhteyshenkilönä Kiinassa. Mitsuhirato on myös Wang Jeng-gien johtaman, huumekauppaa vastaan taistelevan Lohikäärmeen pojat -salaseuran vihollinen, sillä Mitsuhirato tärkeä avainhenkilö Roberto Rastapopoulosin johtamassa huumeliigassa.


text: Tarinan alussa kiinalaismies saapuu Tintin luokse ja haluaa keskustella hänen kanssaan, mutta yhtäkkiä häntä ammutaan hulluksi tekevällä ”radjaidjah”-uutteella myrkytetyllä nuolella ja hän ehtii mainita sanat ”Mitsuhirato” ja ”Shanghai” ennen kuin hän menettää järkensä. Tintti matkustaa Shanghaihin, missä hän saapuu Mitsuhiraton vaatekauppaan ja kohtaa ensimmäistä kertaa Mitsuhiraton. Tintti keskustelee hänen kanssaan ja lähtee Shanghaista. Kesken laivamatkan Lohikäärmeen pojat kuitenkin kidnappaavat hänet ja kertovat hänelle Mitsuhiraton todellisesta luonteesta.


text: Lohikäärmeen pojat värväävät Tintin palvelukseen, minkä jälkeen valepukuinen Tintti soluttautuu Sininen lootus -nimiseen oopium-luolaan, missä Mitsuhirato oleskelee. Kun Mitsuhirato poistuu oopium-luolasta, Tintti varjostaa häntä Shanghain ulkopuolelle, missä Mitsuhirato kätyreineen räjäyttää Shanghain ja Nankingin välisen rautatien. Tuhotyön jälkeen japanilaiset ilmoittavat tiedotusvälineille valheellisen kertomuksen, jonka mukaan tuhotyön takana olisi ollut kiinalainen rosvojoukkio. Tintti kuitenkin jää kiinni ja Mitsuhirato ruiskuttaa häneen raidjaidjahia, mutta Mitsuhiraton tietämättä eräs Lohikäärmeen poikien jäsen on salaa vaihtanut uutteen vedeksi. Kun Mitsuhirato huomaa, ettei aineella ole minkäänlaista vaikutusta Tinttiin, hän yrittää epäonnistuneesti ampua ja puukottaa hänet, mutta myös hänen pistoolia ja veistä on sabotoitu. Itsepuolustukseksi Tintti lyö nyrkillä Mitsuhiratoa, joka kuitenkin väittää Kiinassa toimiville japanilaisille viranomaisille, että Tintti olisi yrittänyt murhata hänet.


text: Vaikka Tintti onnistuukin piiloutumaan häntä etsiviltä japanilaisilta, myöhemmin hän jää kiinni ja Mitsuhirato yrittää lahjoa Tintin työskentelemään japanilaisille. Tintti kuitenkin kieltäytyy Mitsuhiraton ehdotukselle, ja Lohikäärmeen pojat pelastavat hänet ennen kuin Tintti olisi määrä teloittaa. Kun Mitsuhirato kuulee Tintin vankilapaosta, hän ottaa yhteyttä Dawsoniin, Shanghain kansainvälisen vyöhykkeen korruptoituneeseen ja japanilaisten kanssa yhteistyötä tekevään poliisipäällikköön, ja pyytää Dawsonia määräämään Tintti pidätettäväksi. Dupont ja Dupond lähetetään pidättämään Tintti, mutta he epäonnistuvat ja Mitsuhirato kidnappaa Wang Jeng-gien perheineen.


text: Kun Tintin liittolaiset ovat japanilaisten vankeina, Tintti yrittää pelastaa heidät, mutta joutuu Mitsuhiraton vangiksi. Rastapopoulos saapuu paikalle seuraamaan Tintin ja hänen ystäviensä teloitusta, mutta hetkeä myöhemmin paljastuu, että paikalla olevissa tynnyreissä piilottelee joukko Lohikäärmeen poikien jäseniä. Mitsuhirato ja Rastapopoulos pidätetään, mutta myöhemmin Tintti lukee sanomalehdestä, että Mitsuhirato on tappanut itsensä suorittamalla seppukun.


text: J. W. Müller (tai tri Müller) on konnamainen saksalainen tohtori, joka ammatista huolimatta harjoittaa erilaisia rikollisia toimia, kuten rahanväärennystä ja sabotaasia. Hänen ensiesiintymisensä on albumissa "Mustan saaren salaisuus", missä hän kuuluu kansainväliseen rikollisryhmään, joka levittää väärennettyjä seteleitä Englannissa. Rikollisen uransa ohella Müller toimii englantilaisen mielisairaalan johtajana, ja hän käyttää asemaansa lavastaakseen vastustajansa mielisairaiksi ja antamalla heille ”hoitoa”, joka tekee uhristaan mielenvikaisen. Kun Tintti yrittää tunkeutua Müllerin kotitaloon, hänen jalkansa jää kiinni ketunrautaan ja hän joutuu Müllerin vangiksi. Tintti kuitenkin onnistuu vapauttamaan itsensä Müllerin laittamista siteistä, ja Tintin ja Müllerin välisen tappelun seurauksena talossa syttyy tulipalo ja rakennus vaurioituu pahoin. Müller itse onnistuu pakenemaan, mutta Tintti jäljittää hänet skotlantilaisella Ben Moren saarella sijaitsevaan vanhaan linnaan, missä hän lopulta onnistuu pidättämään Müllerin ja muut rahanväärentäjät.


text: Seuraavan kerran Müller nähdään albumissa "Mustan kullan maa", jossa hän esiintyy ”professori Smith” -nimisenä arkeologina. Todellisuudessa on kuitenkin vieraan vallan agentti, jonka tehtävänä on sabotoida öljyputkia Khemedin arabivaltiossa Arabian niemimaalla. Müller on myös saastuttanut Khemedin jäljellä olevat öljyvarat N.14 -nimisellä aineella, mikä aiheuttaa öljystä jalostettua polttoainetta käyttävien autojen moottorien räjähtämisen. Koska Müllerin toimet aiheuttavat Khemedin talouden heikentymisen, Müller yrittää suostutella Khemedin emiiri Ben Kalish Ezabin allekirjoittamaan sopimuksen Müllerin edustaman öljy-yhtiön kanssa. Emiiri kuitenkin kieltäytyy, koska hänellä jo sopimus Arabex-nimisen yhtiön kanssa. Müller kostaa emiirille kidnappaamalla hänen ilkikurisen poikansa Abdullahin, ja vaatii emiiriä purkamaan sopimuksensa Arabexin kanssa. Mutta sitten Tintti tunkeutuu Müllerin kartanon alapuolella sijaitsevaan tunneliverkostoon ja pelastaa Abdullahin, joka kuitenkin joutuu uudestaan Müllerin vangiksi. Tintin ja kapteeni Haddockin jahtaama Müller pakenee Abdullahin kanssa autolla aavikolle, mutta lopulta Tintti pelastaa Abdullahin toistamiseen. Kun Müller ymmärtää, että hän on jo hävinnyt ja emiirin joukot ovat tulossa pidättämään hänet, hän päättää tehdä itsemurhan välttääkseen joutumisen kidutetuksi ja teloitetuksi Abdullahin kidnappauksesta. Müller ottaa pistoolin ja ampuu itseään kasvoihin, mutta ”ase” paljastuukin Abdullahin musteella täytetyksi vesipyssyksi. Epäonnistuneen itsemurhayrityksen jälkeen Müller antautuu vapaaehtoisesti, mutta Tintti onnistuu neuvottelemaan hänelle puolueettoman oikeudenkäynnin.


text: Müller esiintyy viimeisen kerran "Seikkailussa Punaisella merellä", missä hän on liittynyt emiiri Ben Kalish Ezabin pitkäaikaisen kilpailijan, šeikki Bab El Ehrin, sotajoukkoihin ja esiintyy salanimellä ”Mull Pašša”. Kun emiiri uhkaa paljastavansa ”markiisi di Gorgonzolan” eli Roberto Rastapopoulosin harjoittaman orjakaupan, ”di Gorgonzola” alkoi tukea Bab El Ehriä ja toimitti šeikkille Müllerin kautta de Havilland D.H.98 Mosquito -lentokoneita, jotka taasen oli ostettu Dawsonilta. Müllerin esiintyminen "Seikkailussa Punaisella merellä" on lähinnä cameo-suoritus: kun Tintti ja kapteeni Haddock yrittävät paeta Khemedin pääkaupunki Wadesdahista, Müller lähettää Mosquito-koneita ja panssariautoja heidän peräänsä. Müllerin adjutantti, eversti Ahmed, kuitenkin ymmärtää Müllerin antamat määräykset väärin, minkä seurauksena panssariautot joutuvat vahingossa Mosquitojen tuhoamiksi. Tarinan lopussa Ben Kalish Ezab on taas Khemedin laillinen hallitsija, mutta Müllerin lopullinen kohtalo jätetään epäselväksi.


text: "Mustan saaren salaisuudessa" Müllerillä oli vain viikset ja leukaparta, mutta myöhemmissä esiintymisissään hänellä oli kasvojen alaosat kokonaan peittävä parta, mikä mahdollisti hänen naamioitumisensa arabiksi.


text: Nestor on Moulinsartin linnan vanha hovimestari, joka nähtiin ensimmäisen kerran albumissa "Yksisarvisen salaisuus". Ensiesiintymisessään hän palveli tarinan konnia ja Moulinsartin silloisia omistajia, Lintusen veljeksiä, ja avusti isäntiään linnan alueelle tunkeutuneen Tintin vangitsemisessa. Kapteeni Haddockin sekä Dupontin ja Dupondin saapuminen kuitenkin pelasti Tintin, ja Dupont ja Dupond pidättivät Nestorin yhteistyöstä Lintusen veljesten kanssa. Tintti kuitenkin kertoi, että Nestor ei ollut tietoinen isäntiensä suorittamista rikoksista, jolloin etsiväkaksikko päästi Nestorin vapaaksi. Kun "Rakham Punaisen aarteen" loppuratkaisussa professori Tuhatkauno ostaa kapteeni Haddockille Moulinsartin linnan, Haddockista tulee Nestorin uusi isäntä.


text: Nestor on käytökseltään stereotyyppinen hovimestari: hän on nöyrä, kohtelias ja äärimmäisen uskollinen isännilleen. Hän on myös erittäin tarkkaavainen pukeutumisesta, ja "Seitsemän kristallipallon" lopussa hän huolestuu siitä, että Etelä-Amerikkaan lähtenyt Haddock unohti pakata matkatavaroiden joukkoon monokkelinsa. Nestor on ksenofobinen, minkä voi huomata "Castafioren koruissa", jossa hän suhtautuu epäileväisesti romaneihin, joille Haddock antoi luvan majoittua Moulinsartin alueelle. Uskollisuudestaan huolimatta tarinassa "Tintti ja Picarot" Nestor nähdään juomassa salaa isäntänsä Loch Lomond -viskiä, ja myöhemmin hän yrittää oven takana salakuunnella Tintin ja Haddockin välistä keskustelua.


text: Pahk on virolainen yksisilmäinen lentäjä, joka albumissa Seikkailu Punaisella merellä tekee ilmahyökkäyksen Tinttiä ja Haddockia kuljettavan kalastusaluksen kimppuun. Kalastusalus uppoaa, mutta Tintti ampuu Pahkin koneen alas. Tintti ja kapteeni pelastautuvat lautalle, jonne he pelastavat myös mereen pudonneen Pahkin. Albumin loppuosan Pahk auttaakin Tinttiä useaan otteeseen.


text: Pahk näyttäytyy toisen kerran albumissa "Lento 714", jossa hän on yksityislentäjänä Laszlo Carreidasin palveluksessa.


text: Pablo esiintyy ensi kerran albumissa "Särkynyt korva". Tuolloin ahne asekauppias Chicklett palkkaa palvelijansa välityksellä Pablon murhaaman Tintin 5 000 dollarin palkkiota vastaan. Pablo kuitenkin epäonnistuu tehtävässään pääasiassa huonon tuurin vuoksi. Tintti saa Pablon kiinni, jolloin hän kertoo kaiken toimeksiantajastaan. Tintti päästää Pablon tämän jälkeen menemään.


text: Chicklett onnistuu myöhemmin lavastamaan Tintin vakoilijaksi, jolloin kenraali Alcatzar tuomitsee Tintin teloitettavaksi. Pablo tovereineen pelastaa kuitenkin Tintin vankilasta viimeisenä yönä ennen teloitusta.


text: Albumissa Tintti ja Picarot Pablo osallistuu eversti Sponzin/Esponjan järjestämään salajuoneen, jolla yritetään murhata niin Tintti, kuin myös kapteeni Haddock ja professori Tuhatkauno. Salajuoni epäonnistuu ja Pablo jää kiinni. Tintti päästää Pablon jälleen menemään.


text: Alonso Pérez ja Ramón Bada ovat Tintti-tarinan "Särkynyt korva" tärkeimmät konnat, jotka murhaavat tarinan erään henkilön Rodrigo Tortillan valtameri-risteilyllä. He myös yrittävät tappaa Tintin ja saada erään timantin patsaan sisältä. He ovat myös olleet mukana taideväärennöksissä ja ovat luultavasti olleet yhteydessä herra Balttasariin (henkilöön, joka tapetaan kirjassa). Alonzo on hieman lihava rosvo, joka omistaa useimpien tavoin aseen. Ramon sen sijaan on laiha, paksummat viikset ja tärkeimpänä aseenaan tikari. Ramon ja Alonzo ovat Etelä-Amerikasta. He hukkuvat kirjan lopussa, mutta animaatiosarjassa "Tintin seikkailut", he pelastuvat Tintin ansiosta.


text: Roberto Rastapopoulos on amerikankreikkalainen miljonääri, rikollispäällikkö ja Tintin arkkivihollinen. Rastapopoulos esiintyy neljässä Tintti-seikkailussa, mikä tekee hänestä eniten esiintymisiä tehneen Tintti-sarjakuvien roiston.


text: Rastapopoulosin ensiesiintyminen on "Faaraon sikareissa", tosin Rastapopoulosin näköinen hahmo nähdään "Faaraon sikareita" edeltäneessä albumissa "Tintti Amerikassa", missä kyseinen henkilö esiintyy istumassa Tintin vieressä sivun 57 kolmanneksi viimeisessä ruudussa. "Faaraon sikareissa" Rastapopoulos on temperamenttinen mutta hyväntahtoinen Galaxy Pictures -nimisen elokuvayhtiön omistava elokuvamoguli, joka esiintyy tarinassa sivuhahmona peräti avustamassa Tinttiä, joka yrittää tutkia oopiumin salakuljetukseen erikoistuneen huumeliigan toimia. "Faaraon sikareiden" suorassa jatko-osassa, "Sinisessä lootuksessa", kuitenkin paljastuu, että Rastapopoulos onkin itse asiassa kyseisen huumeliigan johtaja, joka "Faaraon sikareissa" kidnappasi Rawhajpoutahlahin maharadzan pojan ja putosi rotkoon. Vaikka "Sinisen lootuksen" loppuratkaisussa Rastapopoulos pidätetään yhdessä liittolaisensa Mitsuhiraton kanssa, hän palaa kahdessa myöhemmässä Tintti-seikkailussa julmana konnana, joka usein miltei onnistuu tappamaan Tintin kumppaneineen.


text: "Sinisen lootuksen" jälkeen Rastapopoulos nähdään seuraavan kerran "Seikkailussa Punaisella merellä", jonka ilmestyessä oli kulunut 23 vuotta hahmon edellisestä esiintymisestä. "Seikkailussa Punaisella merellä" Rastapopoulos esiintyy peitenimellä ”markiisi di Gorgonzola”, ja hänellä on sekä laillisia että rikollisia liiketoimia. Kun Khemedin emiiri Ben Kalish Ezab riitaantuu ”di Gorgonzolan” Arabair-lentoyhtiön kanssa ja uhkaa paljastavansa ”di Gorgonzolan” harjoittaman orjakaupan Afrikan ja Arabian niemimaan välillä. Jotta emiiri ei kykenisi kertomaan tiedotusvälineille orjakaupasta, ”di Gorgonzola” liittoutuu emiirin arkkivihollisen šeikki Bab El Ehrin kanssa ja toimittaa šeikille de Havilland D.H.98 Mosquito -koneita, jotka on ostettu Dawsonilta ja välitetty Bab El Ehrille ”Mull Paššan” eli tohtori Müllerin kautta. Koneiden avulla Bab El Ehrin joukot valloittavat Khemedin pääkaupunki Wadesdahin ja syöksevät emiirin vallasta.


text: Emiiri kuitenkin lähettää poikansa Abdullahin Tintin ja kapteeni Haddockin luokse Moulinsartin linnaan, ja pitkän tapahtumasarjan jälkeen vallankaappausta Khemedissä tutkivat Tintti ja Haddock päätyvät Pjotr Pahkin kanssa lautalle keskelle Punaistamerta. Heidät kuitenkin pelastaa ”di Gorgonzolan” loistoristeilijä M/S "Sheherazade", mutta seuraavana aamuna Rastapopoulos siirtää kolmikon rahtilaiva SS "Ramonalle", jonka kapteenina toimii Allan. Allanin suunnitelma tappaa Tintti ja Haddock upottamalla laiva kuitenkin epäonnistuu, ja Tintti ja Haddock paljastavat M/S "Ramonan" kuljettavan afrikkalaisorjia. Kun Rastapopoulos ymmärtää M/S "Ramonan" olevan Tintin hallussa, hän päättää tuhota todisteet harjoittamastaan orjakaupasta ja täten lähettää sukellusveneen upottamaan laivan. Tintti kuitenkin ottaa radion avulla yhteyttä Punaisellamerellä purjehtivaan Yhdysvaltain laivaston sotalaivaan USS "Los Angelesiin", jonka saapumisen jälkeen sukellusvene antautuu. Kun USS "Los Angeles" pysäyttää M/S "Sheherazaden", Rastapopoulos pakenee moottoriveneellä, joka kuitenkin kesken matkan uppoaa. Silminnäkijät luulevat Rastapopoulosin kuolleen, mutta todellisuudessa hän pakenee moottoriveneen sisälle rakennetulla pienoiskokoisella sukellusveneellä.


text: Rastapopoulosin seuraava esiintyminen on tarinassa "Lento 714", jossa hän järjestää miljardööri Laszlo Carreidasia kuljettavan suihkukoneen kaappauksen Pulau-Pulau Bompan saarelle keskellä Celebesinmerta. Rastapopoulosin suunnitelmana on saada Carreidas kertomaan miljardöörin sveitsiläisen pankkitilin salainen tunnusnumero, ja hänen tukenaan ovat tohtori Krollspell, Carreidasin sihteeri Spalding ja lentäjät Hans Boehm ja Paolo Colombani sekä Allanin johtamat sondonesialaiset vapaustaistelijat. Tintti, Haddock ja professori Tuhatkauno ovat kuitenkin Carreidasin seuralaisina kaapatussa lentokoneessa, ja heidät vangitaan saarella sijaitsevaan, toisen maailmansodan aikaiseen japanilaiseen bunkkeriin.


text: Samoihin aikoihin Rastapopoulos kuulustelee Carreidasia, missä tohtori Krollspell ruiskuttaa injektioruiskulla Carreidasiin totuusseerumia. Rastapopoulosin ja Krollspellin suureksi hämmästykseksi Carreidas ei kuitenkaan paljasta pankkitilin tunnusnumeroa, vaan kertoo molemmille viettäneen lapsuudestaan saakka epärehellistä elämää. Lopulta Rastapopoulos raivostuu totuusseerumin vaikutukseen, ja kostoksi päättää lyödä Krollspelliä. Krollspell kuitenkin itsepuolustukseksi pistää Rastapopoulosia ruiskulla, jolloin Rastapopoulos totuusseerumin vaikutuksen alaisena tunnustaa, että hän on jo suunnittellut murhaavansa Krollspellin, Spaldingin, Boehmin, Colombanin ja kaikki sondonesialaiset. Hetkeä myöhemmin Tintti ja Haddock saapuvat paikalle ja he ottavat Rastapopoulosin ja Krollspellin vangeikseen. Rastapopoulos kuitenkin pakenee ja käskee sondonesialaisia tappamaan Tintin kumppaneineen, jotka kuitenkin piiloutuvat saaren alapuolella sijaitsevaan luolastoon.


text: Kun Tintti kumppaneineen on luolassa, Rastapopoulos käskee Allania hakemaan räjähteitä, jotta Rastapopoulos kätyreineen pääsisi sisälle luolaan. Kun Allan palaa, hän kertoo sondonesialaisten paenneen. Allan asentaa räjähteet luolan ulkoseinämään, mutta räjähteiden laukeaminen käynnistää Pulau-Pulau Bompalla tulivuoren. Kun Rastapopoulos, Allan, Spalding, Boehm ja Colombani yrittävät paeta tulivuorenpurkaukselta ja poistuvat saarelta kumiveneellä, he joutuvat mystisen ufo-kaappauksen uhreiksi, minkä aikana Mik Esdanitov hypnotisoi heidät ja kehottaa heitä nousemaan tikkaita pitkin lentävän lautasen sisälle. Rastapopoulosin ja hänen rikoskumppaniensa kohtalo jätetään lukijalle arvoitukseksi.


text: Viimeisessä Tintti-seikkailussa "Tintti ja aakkostaide", joka tosin Hergén kuoleman myötä jäi keskeneräiseksi, esiintyy hahmo nimeltä ”Endaddine Akass”. Tarinan edetessä Akass paljastuu taideväärentäjäksi, minkä vuoksi monet Tintti-fanit ovat spekuloineet, että saattaisi olla valepukuinen Rastapopoulos. Yves Rodierin epävirallisessa versiossa kyseisestä albumista Akass todellakin paljastuu plastiikkakirurgialla ulkomuotonsa muuttaneeksi Rastapopoulosiksi. Roderin version loppuratkaisussa Rastapopoulos yrittää tappaa Tintin ja Haddockin hirttämällä heidät, mutta taiteilija Ramó Nash estää häntä ja Rastapopoulos menettä henkensä pudotessaan kallionjyrkänteeltä alas rotkoon.


text: Rastapopoulos esiintyy myös piirroselokuvassa "Tintti Haijärvellä" ja siihen pohjautuvassa sarjakuva-albumissa, jotka eivät kuitenkaan ole Hergén käsikirjoittamia eivätkä täten kuulu Tintti-sarjakuvien juonijatkumoon. Tarinassa Rastapopoulos johtaa taidevarkaiden rikollisjärjestöä, joka varastaa mittaamattoman arvokkaita taideaarteita ympäri maailmaa ja korvaa varastetut taide-esineet lähes identtisillä kopioilla. Tarinan edetessä Rastapopoulos yrittää saada haltuunsa syldavialaiseen huvilaan vetäytyneen professori Tuhatkaunon uuden keksinnön, mutta Tintti löytää Rastapopoulosin piilopaikan ja kutsuu syldavialaiset poliisit. Rastapopoulos yrittää paeta sukellusveneellä järven poikki Bordurian puolelle, mutta kesken pakomatkan hänen sukellusveneensä vaurioituu ja se nousee pinnalle, jolloin Tintti ja Haddock pidättävät Rastapopoulosin.


text: Bobby Smiles on albumissa "Tintti Amerikassa" esiintyvä yhdysvaltalainen gangsteri ja Al Caponen rikollisjärjestön kanssa kilpailevan rikollisjoukkion johtaja. Kun Tintti on tarinan alussa kohdannut Caponen, Smiles ottaa Tintin vastaanotolleen ja pyytää lehtimiestä työskentelemään Smilesin rikollisjärjestölle gangsterina. Tintti kuitenkin kieltäytyy, joten Smiles pudottaa hänet ansaluukun läpi kammioon, joka täyttyy myrkkykaasulla. Kaasun vaikutuksesta Tintti tukehtuu ja Smilesin miehet paiskaavat hänet Michiganjärveen. Pian Smilesille kuitenkin paljastuu, että kammio täytettiin erehdyksessä myrkkykaasun sijasta nukutuskaasulla, ja hän lähettää gangsterinsa järven rannalle tappamaan Tintin. Tintti kuitenkin onnistuu poliisien kanssa pidättämään gangsterit, jolloin Smiles päättää salamurhata Tintin. Smilesin värväämä salamurhaaja ampuu Tintin, mutta Smilesin tietämättä salamurhaaja ampuikin Tintin näköisen nukkehahmon.


text: Kun Smiles kuvittelee Tintin olevan kuollut, hän kuulee kuorma-autosta, joka kuljettaa bensatynnyreihin kätkettyä viskiä. Smiles ja hänen miehensä pysäyttävät auton, mutta pian hänelle paljastuu, että kyseessä oli Tintin järjestämä salajuoni: bensatynnyreissä on viskin sijasta poliiseja ja Tintti on auton ohjaamossa. Vaikka poliisit pidättävätkin Smilesin kätyrit, Smiles itse onnistuu pakenemaan ja Tintti jäljittää hänet Yhdysvaltain preerialle, missä Smiles on kuitenkin värvännyt avukseen paikallisia mustajalkaintiaaneja. Intiaanit eivät kuitenkaan onnistu surmaamaan Tinttiä, ja Smiles poistuu paikalta.


text: Myöhemmin Smiles yrittää suistaa postijunan, joka kuljettaa yhteensä 25 000 Yhdysvaltain dollarin arvoista rahakuljetusta. Kun Smiles kuitenkin vangitsee radan varrelle saapuneen Tintin, hän hylkää junaryöstösuunnitelmansa ja yrittää tappaa Tintin sitomalla hänet rautatiekiskoille, jotta Tintti jäisi lähestyvän pikajunan alle. Tintti kuitenkin pelastuu ja hän löytää Smilesin piilopaikan, joka sijaitsee korkean kalliojyrkänteen huipulla. Smiles huomaa Tintin ja yrittää jälleen tappaa hänet, tällä kertaa räjäyttämällä dynamiitilla kalliojyrkänteestä suuren kivenlohkareen. Smiles kuitenkin epäonnistuu ja joutuu Tintin pidättämäksi, minkä jälkeen Tintti toimittaa hänet poliiseille.


text: 90- luvun animaatiosarjassa Smiles esiintyykin Al Caponen kätyrinä johtaen Al Caponen Ystävät -nimistä seuraa.


text: Sponsz on bordurialainen eversti, jonka ensiesiintyminen on tarinassa "Tuhatkaunon tapaus". Albumissa Sponsz on Bordurian valtiollisen poliisin Szturpon johtaja ja pääkaupunki Szohôdin poliisipäällikkö, jonka agentit kidnappaavat professori Tuhatkaunon. Sponszin suunnitelmana on kehittää Tuhatkaunon keksimästä yliäänilaitteesta uudenlainen joukkotuhoase, joten hän yrittää taivutella Tuhatkaunon työskentelemään bordurialaisille. Kun Tintti ja kapteeni kapteeni Haddock saapuvat Borduriaan pelastaakseen ystävänsä, Sponszin miehet ottavat heidät vastaan ja majoittavat heidät szohôdilaisen loistohotellin huoneisiin, joihin oli piilotettu kuuntelulaitteita. Tintti ja Haddock kuitenkin onnistuvat poistumaan hotellista ja pakenevat bordurialaispoliiseja läheiseen oopperataloon, jossa Bianca Castafiore pitää oopperaesitystä.


text: Samoihin aikoihin Sponsz saapuu oopperatalolle ja esityksen jälkeen hän jää keskustelemaan Castafioren kanssa oopperalaulajan pukuhuoneessa. Castafiore ripustaa Sponszin takin vaatekaappiin, jossa Tintti ja Haddock piileskelevät. Sponsz kertoo Castafiorelle, että hänen miehensä ovat ”kutsuneet vierailulle Borduriaan ulkomaalaisen tiedemiehen”, ja että Tuhatkaunoa pidetään vankina Bakhinin linnakkeessa. Sponsz myös selittää Castafiorelle, että mikäli Tuhatkauno luovuttaa yliäänilaitteen pohjapiirrokset, hänet päästetään vapaaksi. Tuhatkauno kuitenkin voidaan ainoastaan luovuttaa kahdelle Punaisen Ristin työntekijälle, ja silloinkin Tuhatkaunon on väitettävä tulleensa Borduriaan vapaaehtoisesti.


text: Tintti ja Haddock varastavat Sponszin takista Tuhatkaunon vapautuspaperit ja Punaisen Ristin edustajiksi naamioituneina esittävät asiakirjat Bakhinin linnakkeen komentajalle, majuri Kardukille. Varmistaakseen asian Karduk soittaa Sponszin toimistoon, mutta Sponszin sijasta puhelimeen vastaa everstin henkilökohtainen sihteeri, joka vahvistaa asiakirjojen aitouden. Tuhatkauno vapautetaan, mutta hetkeä myöhemmin Sponsz saapuu toimistoonsa ja saa tietää sihteeriltään tiedemiehen vapautuksesta. Sponsz huomaa, että vapautuspaperit on varastettu, joten hän käskee bordurialaisjoukkoja pysäyttämään Tintin, Haddockin ja Tuhatkaunon pakomatkan. Kolmikko kuitenkin varastaa bordurialaisen panssarivaunun ja ylittää sen avulla Bordurian ja Syldavian välisen rajan. Kertomuksen lopussa Tuhatkauno hävittää yliäänilaitteen pohjapiirrokset.


text: Sponsz ei esiinny "Castafioren koruissa", mutta hänet mainitaan kohtauksessa, jossa Castafiore luettelee Haddockille henkilöitä, joiden kanssa juorulehdet ovat väittäneet Castafioren olevan menossa naimisiin: yksi heistä on Sponsz.


text: Sponsz tekee paluun viimeisessä valmistuneessa Tintti-albumissa, "Tintti ja Picaroissa". Tarinassa Sponsz on siirretty eteläamerikkalaisen San Theodoros -valtion presidentin, Bordurian tukeman kenraali Tapiocan ”tekniseksi neuvonantajaksi”. Albumissa Sponsz, joka käyttää pseudonyymiä ”eversti Esponja”, päättää kostaa "Tuhatkaunon tapauksessa" kokemansa nöyryytyksen. Albumin alussa hän lavastaa Bianca Castafioren ”Tapiocan vastaisen salaliiton” jäseneksi, jolloin San Theodorosin hallinto alkaa syyttää myös Tinttiä, Haddockia ja Tuhatkaunon osallisuudesta samaiseen ”salaliittoon”. Sponsz arvioi tilanteen oikein, kun Tintti, Haddock ja Tuhatkauno saapuvat San Theodorosiin osoittakseen syyttömyytensä. Tällöin Sponsz järjestää salamurhayrityksen kolmikon surmaamiseksi, mutta yritys epäonnistuu ja Tintti kumppaineen liittoutuvat kenraali Alcazarin kanssa.


text: Albumin lopussa Sponsz on Tapiocapolisin presidentinlinnassa katselemassa Tapiocan ja eversti Alvarezin kanssa karnevaaleja, kun yhtäkkiä Tintti, Haddock sekä Alcazarin johtamat Picarot-sissit tunkeutuvat rakennukseen ja syöksevät Tapiocan vallasta. Sponsz jää vangiksi, mutta jalomielisesti Tintti säästää hänen henkensä ja antaa Sponszin palata takaisin Borduriaan, vaikka tietääkin ”eversti Esponjan” olleen koko sepitteellisen salaliiton takana. Sponszin alakuloinen ilme kuitenkin viittaa siihen, että hän ei haluaisi matkustaa takaisin kotimaahansa.


text: Sponzin ulkomuoto pohjautuu suuresti Hergén veljeen, Paul Remiin, joka oli ammattisotilas.


text: Tšang Tšong-Jen esiintyy albumeissa "Sininen Lootus" sekä "Tintti Tiibetissä". Ensimmäisessä hän on orpopoika, jonka Tintti pelastaa hukkumiselta ja joka auttaa häntä paljastamaan oopiuminsalakuljettajat, ja Tsang saa tarinan lopussa isän ja äidin. Toinen albumi, "Tintti Tiibetissä", rakentuu kokonaan Tsangin ympärille. Hän oli matkalla tapaamaan Tinttiä, mutta lentokone putoaakin Tiibetin vuoristoihin. Tintti lähtee epätoivoissaan etsimään häntä, ja matkalla tulee tutuksi muun muassa hirmuinen lumimies eli Jeti, jonka maine tuntuu sittenkin antavan väärän kuvan. Tsangin hahmo perustuu Hergén todelliseen ystävään, kiinalaiseen taiteilijaan ja kuvanveistäjään Zhang Chongreniin.


text: Tapioca on santheodoroslainen kenraali ja Alcazarin arkkivihollinen. Hänet mainitaan "Särkyneessä korvassa", "Seitsemässä kristallipallossa" ja "Seikkailussa Punaisella merellä", mutta ensimmäisen ja ainoan varsinaisen esiintymisensä hän tekee vasta viimeisessä Tintti-albumissa, "Tintti ja Picarot". Tarinassa Tapioca on syössyt Alcazarin vallasta ja hallitsee San Theodorosia diktaattorina. Kenraali Plekszy-Gladzin johtama Borduria tukee Tapiocan hallintoa ja on lähettänyt San Theodorosiin Tapiocalle "teknisen neuvonantajan", albumissa "Tuhatkaunon tapaus" nähdyn eversti Sponszin. "Tintti ja Picarot" kuvaa Tapiocan stereotyyppisenä kolmannen maailman diktaattorina: hän on korruptoitunut, julma ja niin turhamainen, että antoi San Thedorosin pääkaupungille Los Dopicosille uudeksi nimeksi ”Tapiocapolis”.


text:
Tarinan alussa eversti Sponz järjestää Tapiocaa vastaan suunnatun salaliiton ja lavastaa Bianca Castafioren sen jäseneksi. Tintti, kapteeni Haddock ja professori Tuhatkauno saapuvat San Theodorosiin, mistä seurautuvat tapahtumat johtavat kolmikon liittoutumiseen kenraali Alcazarin kanssa. Alcazar suunnittelee vallankaappausta, mutta Tapioca on pudottanut laskuvarjoin viskiä sisältäviä laatikoita, minkä seurauksena Alcazarin johtamat Picarot-sissit ovat alkoholisoituneet. Tuhatkauno kuitenkin parantaa keksimiensä tablettiensa avulla Alcazarin miehet, jolloin Alcazar, Tintti, Haddock ja Picarot tunkeutuvat Tapiocapolisin presidentinlinnaan ja suorittavat vallankaappauksen. Tapiocan hämmästykseksi Alcazar ei noudata vanhaa santheodoroslaista kansanperinnettä, jonka mukaan vallasta syösty diktaattori teloitetaan; Alcazar oli joutunut lupaamaan Tintille, että ketään ei saa tappaa vallankaappauksen aikana. Koska Alcazar ei halua rikkoa lupaustaan, hän lähettää Tapiocan maanpakoon.
Tapioca ei voi hyväksyä tätä ja hän pyytää ”sääliä, ei mitään sääliä minua kohtaan”, eli hän piti armahdustaan nöyryyttävänä. Sitten hän tajuaa, että Tintti on idealisti, joilla ”ei ole mitään pyhää”, ja Alcazarkin harmittelee tätä.


text: Vaikka Tapioca syöstäänkin vallasta, tarinan lopun näkymä ränsistyneeseen slummiin osoittaa, ettei vallankaappaus ole parantanut San Theorodosin asukkaiden elintasoa: ainoastaan sotilaspoliisien univormut ovat vaihtuneet ja entisessä ”Viva Tapioca” -kyltissä lukee ”Viva Alcazar”.


text: Alfredo Topolino on "Tuhatkaunon tapauksessa" esiintyvä sveitsiläinen professori ja ultraäänien asiantuntija. Kun professori Tuhatkauno oli keksinyt laitteen, joka kykeni ultraäänen avulla rikkomaan lasia ja posliinia, hän lähetti kirjeen Topolinolle, koska hän oli suunnittelemassa laitteesta suurempaa versiota, joka kykenisi murskaamaan teräksen ja betonin kaltaisia materiaaleja. Kirjeessä Tuhatkauno halusi keskustella laitteesta, joten Topolino kutsui Tuhakaunon vierailulle kotiinsa. Topolinon bordurialaissyntyinen palvelija, Boris, kuitenkin kertoi keksinnöstä Bordurian tiedustelupalvelu Zturpolle, joka päätti kaapata Tuhatkaunon ja käyttää tiedemiestä muuttaakseen laitteen joukkotuhoaseeksi. Zturpo kidnappasi Tuhatkaunon ja Topolino itse joutui ”Tuhatkaunona” esiintyneen borduuriagentin tyrmäämäksi.


text: Kun Tintti, Milou ja kapteeni Haddock jäjlittivät Tuhatkaunon Topolinon tämän Nyonin kotiin, he löysivät sidotun Topolinon talon kellarikerroksesta. Topolino kertoi Tintille ja Haddockille Tuhatkaunon keksinnöstä, minkä jälkeen Tintti totesi Topolinon tainnuttaneen ”Tuhatkaunon” olleen huijari. Hetkeä myöhemmin Zturpon agenttien asentama ja ajastama aikapommi räjähti rakennuksen kellarissa ja tuhosi suurimman osan Topolinon kodista, mutta Topolino sekä Tintti kumppaneineen selviytyivät hengissä räjähdyksestä.


text: Frank Wolff esiintyy albumissa "Päämääränä kuu" ja sen suorassa jatko-osassa "Tintti kuun kamaralla", joissa hän toimii professori Tuhatkaunon henkilökohtaisena avustajana. Wolff oli alun perin White Sandsin ydintutkimuskeskuksessa Yhdysvalloissa työskennellyt insinööri. Hän oli pakkomielteinen uhkapeluri, minkä seurauksena menetti suuria summia rahaa ja velkaantui pahasti. Eräänä päivänä tuntematon mies ilmestyi Wolffille ja lupasi avustavansa häntä velkojen maksamisessa, mutta Wolffin täytyi vastapalvelukseksi luovuttaa hänelle White Sandsin tutkimuksia koskevia tietoja. Myöhemmin mies kuitenkin ilmestyi uudestaan ja vaati, että Wolffin täytyisi luovuttaa hänelle uusia tietoja White Sandsin tutkimuksista. Wolffin oli pakko totella, sillä muuten mies olisi paljastanut hänet vakoojaksi, mikä olisi merkinnyt Wolffin uran loppua.


text: Kiristykseen turhatuneena Wolff kuitenkin lähti Yhdysvalloista Eurooppaan ja päätyi työskentelemään Sbrodjin atomitutkimuskeskuksessa Syldaviassa. Hänen kiristäjänsä – vihamielisen valtion agentit – kuitenkin onnistuivat jäljittämään hänet Syldaviaan ja kiristivät Wolffin jälleen toimimaan salaa vakoojana. Koska Wolffista oli tullut Syldavian huippusalaista avaruusohjelmaa johtavan professori Tuhatkaunon luotettu avustaja, hänen kiristäjänsä käyttivät Wolffia hyväkseen saadakseen tietoja syldavialaisten uudesta kuuraketista, X-FLR6:sta: Wolff joutui muiden muassa luovuttamaan kiristäjilleen avaruusraketin pohjapiirrokset sisältävän mikrofilmin.


text: Wolff oli Tintin, Miloun, kapteeni Haddockin, Tuhatkaunon sekä Dupontin ja Dupondin ohella yksi X-FLR6:n matkustajista, jotka lähtivät ensimmäisinä ihmisinä avaruuteen. Kun raketti laskeutui Kuuhun, Wolff ja Tuhatkauno suorittivat sarjan tieteellisiä tutkimuksia, minkä jälkeen Wolff palasi takaisin rakettiin. Raketissa olivat kuitenkin Tintti ja Milou, jotka joutuivat eversti Jorgenin – Wolffin rakettiin salakuljettaman ”vihamielisen valtion” agentin – tainnuttamiksi, minkä jälkeen Jorgen pakotti Wolffin käynnistämään raketin moottorijärjestelmät. Jorgenin suunnitelmana oli kaapata raketti ja kuljettaa alus työnantajilleen, mutta yhtäkkiä raketin moottorit sammuivat. Jorgen epäili Wolffin pettäneen hänet ja yritti ampua insinöörin, mutta Tintti esti hänen aikeensa ja pelasti Wolffin hengen. Kun Wolff ja Jorgen olivat joutuneet vangeiksi, Wolff paljasti muille raketin matkustajille menneisyytensä, minkä jälkeen molemmat vangittiin aluksen rahtiruumaan.


text: Wolff ja Jorgen kuitenkin onnistuivat vapautumaan, minkä jälkeen molemmat tunkeutuivat matkustamotiloihin ja ottivat muut matkustajat vangeikseen. Vaikka Jorgen olikin luvannut Wolffille säästävänsä miehistön jäsenten henget, hän kuitenkin petti lupauksensa ja päätti ampua heidät. Wolff esti liittolaisensa aikeet ja joutui tappeluun, minkä päätteeksi Jorgenin pistooli vahingossa laukesi ja tappoi everstin. Tapahtuneen seurauksena Wolff järkyttyi suuresti, ja hän alkoi tuntea syvää katumusta ja syyllisyyttä. Kun muut miehistön jäsenet nukkuivat, Wolff avasi raketin ilmalukon ja teki itsemurhan heittäytymällä avaruuteen. Tintti ja Haddock myöhemmin löysivät Wolffin jäähyväiskirjeen, missä hän kertoi heittäyneensä avaruuteen siksi, että aluksen vähäiset happivarat riittäisivät muille matkustajille Maahan saakka. Kirjeessä Wolff myös pyysi anteeksi tekojaan ja toiveikkaasti totesi, että ”ehkä jonkin ihmeen kaupalla” hänkin selviytyisi Maahan asti. Wolffin uhraus liikutti jopa tavallisesti sarkastista kapteeni Haddockia, mutta itse lukijat olivat kritisoineet Wolffin lausetta kirjeessä "ehkä jonkin ihmeen kaupalla hänkin selviytyisi maahan asti". Hergegin on pitänyt repliikkiä epäonnistuneena ja yhtenä uransa häpeäpilkkuna.


title: All Around the World

text: ”All Around the World” on brittiläisen rockyhtye Oasiksen kappale ja kolmas single yhtyeen kolmannelta albumilta "Be Here Now". Se julkaistiin singlenä 12. tammikuuta 1998, ja se nousi listaykköseksi yhtyeen kotimaassa Britanniassa sekä Irlannissa ja Skotlannissa. Suomessa sen sijoitus singlelistalla oli kolmas. Kappale oli Oasiksen neljäs listaykkönen Britannian singlelistalla. Se on saavuttanut Britanniassa yli 286 000 kappaleen ja näin ollen hopealevyn myyntirajan. ”All Around the World” oli yhtyeen uran viimeinen single, jonka julkaisi levy-yhtiö Creation Records. Sen b-puolia ovat "The Fame", "Flashbax" ja "Street Fighting Man".


title: All Around the World

text: Oasiksen kitaristi Noel Gallagher kirjoitti kappaleen jo yhtyeen uran alkuaikoina. Sen laulaa hänen veljensä Liam Gallagher. ”All Around the World” sisältää muun muassa mittavia kieli- ja puhallinsoitinosuuksia. Kappaleen albumiversio on kestoltaan yhdeksän minuuttia ja 20 sekuntia pitkä, mikä tekee siitä yhtyeen pisimmän kappaleen. Kappaleesta on olemassa kaksi kestoltaan erimittaista singleversiota: tonien on neljä minuuttia ja 51 sekuntia pitkä edit-versio, kun taas singlen 12-tuumainen vinyylilevypainos sisältää yhdeksän minuuttia ja 38 sekuntia pitkän version.


title: All Around the World

text: Kappaleesta julkaistiin alle kuusiminuuttinen lyhennetty versio musiikkivideoon.


title: All Around the World

text: Kaikki kappaleet kirjoittanut Noel Gallagher, ellei toisin mainita.


title: Samurai (albumi)

text: Samurai on Matti Nykäsen toinen albumi. Samurai-albumilla Matti siirtyi rockahtavampaan suuntaan. Albumi sisältää cover-version Pelle Miljoonan "Moottoritie on kuuma" -hitistä. Samaisesta albumista julkaistiin vuonna 2006 remasteroitu versio.


title: Samurai (albumi)

text: Kappaleet säveltänyt Jussi Niemi sekä sovittanut Risto Närhi ja Jussi Niemi, ellei toisin mainittu.


title: Deathchain

text: Deathchain on suomalainen Kuopiosta kotoisin oleva death/thrash metal -yhtye. Deathchain tunnettiin aiemmin nimellä Winterwolf, nykyään samaa nimeä kantaa täysin erillinen death metal -yhtye, jossa soittavat Deathchainista Corpse ja Rotten. Deathchainin alkuaikoina laulajana toimi kitaristi Corpse, mutta myöhemmin vuonna 2002 yhtyeen laulajaksi tuli Rotten, ja pian yhtye solmi levytyssopimuksen Dynamic Arts Recordsin kanssa.


title: Deathchain

text: Vuonna 2003 Deathchain julkaisi ensimmäisen albuminsa, "Deadmeat Disciplesin", joka keräsi hyviä arvosteluita sekä Suomessa että Euroopassa. Albumin julkaisun jälkeen yhtye aloitti runsaan keikkailun, johon kuului esiintyminen muun muassa Keski-Euroopassa sekä Hollannissa ja Belgiassa.


title: Deathchain

text: Yhtye aloitti vuonna 2005 nauhoittamaan seuraavaa täyspitkää albumiaan, "Deathrash Assaultia", joka sijoittui Suomen virallisen albumilistan sijalle 18. Albumin julkaisun jälkeen Deathchain aloitti "Hellhoundz of Doom and Thrash" -kiertueen Candlemassin ja Destructionin kanssa, ja he vierailivat yhteensä kolmessatoista maassa ympäri Eurooppaa. "Deathrash Assault" -albumi julkaistiin vielä vuoden 2006 puolella myös Venäjällä ja Japanissa.


title: Deathchain

text: Vuosi 2006 oli myös monella tapaa merkittävä yhtyeelle: entinen laulaja Rotten vaihdettiin K.J. Khaosiin, ja yhtye työsti materiaalia kolmanteen albumiinsa "Cult of Deathiin", joka nousi Suomen albumilistalla sijalle 17.


title: Deathchain

text: Vuoden 2008 alussa yhtyeen pitkäaikainen kitaristi Bobby Undertaker jätti yhtyeen ja tilalle tuli Cult, "Forgotten Horror"-yhtyeen laulaja-kitaristi.


title: Deathchain

text: Alkuvuodesta 2009 yhtye allekirjoitti sopimuksen uuden levy-yhtiön, "Cobra Recordsin", kanssa.


title: Piero di Cosimo

text: Piero di Cosimo (tunnetaan myös nimellä Piero di Lorenzo, 1462–1521) oli italialainen taidemaalari. Hän työskenteli Cosimo Rosselli n ateljeessa ja otti tältä sukunimensä. Piero di Cosimo sai vaikutteita Leonardo da Vinciltä. Vasari on kirjoittanut Pierosta, ja sanoo tämän rakastaneen eläimiä ja kasveja. Hän osallistui Sikstuksen kappelin maalaustyöhön.


title: Piero di Cosimo

text: Hän maalasi paljon romanttisen idyllisiä klassismytologisia aiheita.


title: Go Let It Out

text: Go Let It Out on brittiläisen rock-yhtye Oasiksen kappale ja single, joka julkaistiin 7. helmikuuta 2000. Ensimmäisenä singlenä tulevalta Standing On The Shoulder Of Giants albumilta se nousi suoraan Ison-Britannian single-listan sijalle 1 . Samalla se oli järjestyksessään Oasiksen viides ykkös-single, myyden kotimaassaan n. 343 000 kappaletta. "Go Let It Outin" b-puolia ovat "Let's All Make Believe" ja "(As Long As They've Got) Cigarettes in Hell". Singlen kansi on kuuluisan kansitaiteilija Simon Halfonin suunnittelema.


title: Go Let It Out

text: Kappale löytyy myös yhtyeen "best of" -kokoelmalta Stop The Clocks (2006).


title: Go Let It Out


title: Shagrath

text: Shagrath (oik. Stian Tomt Thoresen, s. 18. marraskuuta 1976 Jessheim, Norja) on norjalainen laulaja ja muusikko, joka tunnetaan parhaiten Dimmu Borgirin laulajana. Hän on Dimmu Borgirin perustajajäseniä Silenozin ja Tjodalvin rinnalla. Shagrath on laulamisen ohella soittanut yhtyeessä kitaraa, bassoa ja rumpuja.


title: Shagrath

text: Shagrath on aikaisemmin vaikuttanut myös yhtyeissä Fimbulwinter (kitara ja rummut) ja Ragnarok (kosketinsoittimet). Fimbulwinter julkaisi vuonna 1994 ainoaksi jääneen täyspitkänsä "Servants of Sorcery". Lisäksi hänellä on ollut vähemmän huomiota saanut sooloprojekti, Starkness. Nykyään hän soittaa pääyhtyeensä Dimmu Borgirin ohella kitaraa heavy metal -yhtyeessä Chrome Division. Hän on myös vieraillut Kamelotin kappaleissa.


title: Shagrath

text: Shagrath on kertonut taiteilijanimensä tulevan "Taru sormusten herrasta" -kirjassa esiintyvästä örkistä.Dimmu Borgir


title: Shagrath

text: Fimbulwinter


title: Shagrath

text: Chrome Division


title: Shagrath

text: Ov Hell


title: Shagrath

text: Ragnarok


title: Shagrath

text: Vierailijana


title: Lenni Lokinpoikanen

text: Lenni Lokinpoikanen on Ella ja Aleksi -lapsiduon ensimmäinen albumi, joka julkaistiin syksyllä 2004. Albumi myi platinaa ja pysyi Suomen virallisen albumilistan ensimmäisellä sijalla vuodenvaihteessa 2004–2005.


title: Texas (yhtye)

text: Texas on Glasgow'sta, Skotlannista kotoisin oleva brittiläinen pop-yhtye. Basisti Johnny McElhone perusti sen vuonna 1986. Yhtye esiintyi ensimmäistä kertaa julkisesti maaliskuussa 1988 ja sen ensimmäinen albumi, "Southside", ilmestyi vuonna 1989.


title: Baritonikitara

text:
Baritonikitarassa on tavallista kitaraa pidempi mensuuri. Kaula ja otelauta ovat näin pidemmät kuin tavallisessa kitarassa. Pidempi kaula
mahdollistaa soittimen virittämisen matalampaan viritykseen säilyttäen samalla kielten riittävän jännityksen käyttämättä paksuja kieliä. Samalla instrumentin soitettavuus pysyy helpompana ohuiden kielten ansiosta pidemmästä mensuurista huolimatta.


title: Baritonikitara

text: Tavallisessa kitarassa tilannetta voi verrata Fender Stratocaster ja Gibson Les Paul - mallien välillä. Stratocasterissa, jonka mensuuri on pidempi käytetään tyypillisesti hieman ohuempia kieliä kuin Gibsonissa, sillä Gibsonin lyhyempi mensuuri "sallii" vahvemmat kielet soitettavuuden pysyessä kevyenä.


title: Baritonikitara

text: Yleensä baritonikitarassa on kitaran standardivirityksen matalan E-kielen tilalla kvinttiä tai kvarttia alemmas viritetty A- tai H-kieli ja muut kielet viritetään saman verran standardiviritystä matalammalle. Myös muunlaisia virityksiä käytetään.


title: Baritonikitara

text: Baritonikitaroita käytetään yleensä etenkin jazzissa tai bluesissa, mutta joskus myös rock- ja metallimusiikissa. Esimerkiksi suomalainen metalliyhtye Stam1na käyttää baritonivirityksiä ja myös HIM käyttää baritonikitaroita -ja virityksiä useissa raskaimmissa kappaleissaan.


title: Jakso (jaksollinen järjestelmä)

text: Jaksoiksi kutsutaan jaksollisen järjestelmän vaakarivejä. Jakson numero ilmoittaa, kuinka monta miehitettyä elektronikuorta alkuaineella on. Jaksossa vasemmalta oikealle liikuttaessa alkuaineen järjestysluku eli protonien lukumäärä kasvaa. Samalla metallisuus vähenee ja elektronegatiivisuus kasvaa.


title: Kolme muskettisopulia

text: Kolme muskettisopulia on Ella ja Aleksi -lapsiduon toinen albumi. Se julkaistiin 19. lokakuuta 2005. Levy sai Vuoden lastenlevy Emma-palkinnon vuonna 2005.


title: Sharleen Spiteri

text: Sharleen Eugene Spiteri (s. 7. marraskuuta 1967 Glasgow) on skotlantilainen poplaulaja. Hän on ollut vuodesta 1986 alkaen laulajana Texas-yhtyeessä. Vuonna 2005 Spiteri oli mukana Rammstein-yhtyeen kappaleessa ”Stirb nicht vor mir” (albumilta "Rosenrot").


title: Sharleen Spiteri

text: Spiteri on alkuperäiseltä ammatiltaan parturi-kampaaja. Hänen isällään on maltalaiset (Spiteri on siellä yleinen sukunimi) ja äidillä irlantilais-saksalaiset juuret.


title: Sharleen Spiteri

text: Spiterillä on vuonna 2002 syntynyt tytär Misty Kyd Heath. Lapsen isä on toimittaja-kustantaja Ashley Heath. Pariskunta erosi vuonna 2004.


title: Ryhmä (jaksollinen järjestelmä)

text: Ryhmä tarkoittaa jaksollisen järjestelmän pystysaraketta. Ryhmän kaikilla alkuaineilla on samanlainen uloimman elektronikuoren rakenne, mikä tuottaa samanlaisia ominaisuuksia samassa ryhmässä sijaitseville alkuaineille. Jaksollisessa järjestelmässä on 8 (1, 2 ja 13-18) pääryhmää ja 10 (3-12) sivuryhmää. Pääryhmän ykkösiä osoittava numero kertoo uloimman elektronikuoren elektronimäärän. Siten esimerkiksi 16. ryhmän hapella on kuusi ulkoelektronia. Ryhmässä alaspäin mentäessä elektronegatiivisuus pienenee ja metalliluonne kasvaa. Alaspäin mentäessä myös atomin koko kasvaa.


title: Atomiorbitaali

text: Atomiorbitaali on kvanttimekaanisessa atomimallissa ratkaisu elektronin aaltoyhtälölle. Se selittää atomin ydintä kiertävien elektronien todennäköiset radat, vaikka tarkkaa tietoa niiden sijainnista ei Heisenbergin epätarkkuusperiaatteen johdosta pystytä saamaan. Yhdelle orbitaalille sopii 2 elektronia, joilla on kvanttimekaanisen mallin Paulin kieltosäännön mukaisesti vastakkaiset spinit.


title: Atomiorbitaali

text: Elektronikuoria kvanttimekaanisen atomimallin atomissa on useita ja ne jaetaan edelleen atomiorbitaaleihin. Elektronikuoren atomiorbitaalit jaetaan energiatasoiltaan 4 pääluokkaan, s- p- d- ja f- luokkaan. s-orbitaalille mahtuu 2, p-orbitaaleille (3 kpl) 6, d-orbitaaleille 10, ja f-orbitaaleille 14 elektronia. Alin elektronikuori (jaksollisen järjestelmän 1 jakso) koostuu vain s-orbitaaleista. 2 ja 3 jaksoon kuuluvat myös p-orbitaalit, 4 ja 5 jaksoon myös d-orbitaalit, 6 ja 7 jaksoon myös f-orbitaalit.


title: Atomiorbitaali

text:
Alla olevassa kaaviossa numero kertoo elektronikuoren (vastaa pääkvanttilukua (n) kvanttimekaanisessa atomimallissa) ja kirjain (fysiikassa sivukvanttiluku (l))
atomiorbitaalin tyypin, jolle atomin järjestysluvun kasvaessa jaksollisessa järjestelmässä elektroni pääasiallisesti asettuu. Alkuaineita, joiden kohdalla poikkeuksia tästä säännöstä esiintyy, ovat muun muassa kupari, palladium, hopea, kulta, iridium ja platina. Tämä on Paulin kieltosääntöä noudattava Madelungin sääntö.


title: Atomiorbitaali

text: - 1s


title: Atomiorbitaali

text: - 2s 2p


title: Atomiorbitaali

text: - 3s 3p


title: Atomiorbitaali

text: - 4s 3d 4p


title: Atomiorbitaali

text: - 5s 4d 5p


title: Atomiorbitaali

text: - 6s 4f 5d 6p


title: Atomiorbitaali

text: - 7s 5f 6d 7p


title: Atomiorbitaali

text: Poikkeukset tässä orbitaalien täyttymisjärjestyksessä sijoittuvat siirtymämetalleihin, lantanideihin ja aktinideihin, tällöin s- tai d-orbitaalille sijoittuu elektroni tai kaksi. Poikkeukset johtuvat siitä, että puolitäysi (5 d-elektronia tai 7 f-elektronia (spinin vaikutus (spinkvanttiluku (s))) tai täysi alakuori (ns-, (n-1)d- tai *(n-2)f-orbitaalit) ovat symmetrisempiä atomin keskuksen suhteen, ja siten energeettisesti matalammalla tasolla kuin säännönmukaisella täyttymisjärjestyksellä.


title: Atomiorbitaali

text: Kemialliset yhdisteet, joita alkuaine pystyy muodostamaan toisten alkuaineiden kanssa, saavat ominaisuutensa pitkälti s- ja p- orbitaalien elektronien määrästä. Yhdisteessä orbitaalit asettuvat uudelleen ja muodostavat kemiallisen sidoksen. Tällöin puhutaan molekyyli- tai sidosorbitaalista ja näitä saatetaan joskus merkitä yhdistämällä sidoksen muodostaneiden orbitaalien nimet, esimerkiksi sp-orbitaali. Usein näitä merkitään myös erillisillä nimillä, kuten σ- tai π-orbitaali. Hybridisaatio on eräs selitysmalli sidosten syntymiselle. d- ja f- orbitaalit osallistuvat myös toisinaan sidosten muodostumiseen, vaikka ne ovat yleensä inaktiivisempia sidosten muodostamisessa kuin s- ja p-orbitaalit.


title: Kazakit

text: Kazakit (myös "kazahit", "qasaqit", []) ovat turkkilais-tataarilainen kansa Keski-Aasiassa, pääasiassa Kazakstanissa, sekä ympäröivillä alueilla muun muassa Venäjällä, Mongoliassa ja Kiinassa. Kazakkeja on noin 13 miljoonaa.


title: Kazakit

text: Suurin osa kazakeista asuu Keski-Aasian pohjoisosassa Kazakstanissa, jonka väestöstä kazakit muodostavat 63 prosenttia. Merkittäviä kazakkivähemmistöjä on myös Sinkiangin autonomisessa provinssissa Kiinassa, Uzbekistanissa, Mongoliassa ja Venäjällä. Venäjän kazakkivähemmistö on keskittynyt Kazakstaniin rajoittuville alueille, kuten Astrahanin, Orenburgin, Saratovin ja Omskin alueilla sekä Kalmukian ja Altain tasavalloissa. Pienempiä kazakkivähemmistöjä on Turkmenistanissa, Kirgisiassa, Tadžikistanissa, Afganistanissa, Ukrainassa, Turkissa ja Iranissa.


title: Kazakit

text: Sana "kazakki" esiintyy ensi kerran 1200-luvulla turkkilais-arabialaisessa sanakirjassa, jossa se tarkoitti "itsenäistä" tai "vapaata". Sanan todellisesta merkityksestä ei ole päästy yksimielisyyteen. Yhden teorian mukaan se tulee sanasta "Ak Kaz", mikä tarkoittaa "valkoista joutsenta".


title: Kazakit

text: Venäjän kielessä ei käytetty sanaa "kazakki" ennen kuin 1920-luvun puolivälistä alkaen. Tätä ennen venäläiset kutsuivat sekä kazakkeja että kirgiisejä kirgiiseiksi.


title: Kazakit

text: Suurin osa kazakeista puhuu äidinkielenään kazakkia, joka kuuluu turkkilaiseen kieliryhmään.


title: Kazakit

text: Kazakkien kulttuurissa on vaikutteita venäläisestä ja persialaisesta kulttuurista sekä jonkin verran arabialaisesta kulttuurista. Kazakit on perinteisesti tunnettu vapaudenrakkaudestaan, ratsastustaidostaan ja puolikesyjen kotkien kanssa harrastetusta metsästyksestä.


title: Kazakit

text: Perinteisesti kazakit ovat tietoisia juuristaan ja omasta heimostaan. Varhemmin jokaisen kazakin oletettiin tietävän oman heimonsa sekä esivanhempien heimot aina seitsemän sukupolvea taaksepäin. Tämä tieto oli myös edellytys naimisiinmenolle, sillä henkilö, joka ei tiennyt omaa heimotaustaansa ei ollut kelvollinen aviopuoliso. Lapset tulivat yleensä kuulumaan isänsä heimoon. Heimojen välisiä avioliittoja suosittiin.


title: Kazakit

text: Nyky-Kazakstanissa heimojärjestelmä on virallisesti kielletty ja käytännössä lähes merkityksetön. Varsinkin taloudellisessa ja valtiollisessa elämässä se on häviämässä pois. Se on kuitenkin edelleen olemassa ja kulttuurielämässä sillä on joskus aika suurikin merkitys. On varsin tavallista, että kazakit tavatessaan tiedustelevat toistensa heimoja. Heimojen välit eivät ole vihamieliset, ja vaikka kazakit katsovatkin kuuluvansa johonkin tiettyyn heimoon, pitävät he silti kaikkia heimoja yhtenä kansallisuutena.


title: Kazakit

text: Kazakkeja ei pidä sekoittaa kasakoihin.


title: Polyamoria

text: Polyamoria on yksi monisuhteisuuteen kuuluva ihmissuhdemuoto ja ajattelu- ja elämäntapa. Sitä noudattavalla henkilöllä voi olla yhtäaikaisesti useampi seksuaalisia ja/tai romanttisia piirteitä sisältävä ihmissuhde. Kukin suhteeseen osallistuja on tietoinen suhteen muodosta ja suostunut osaksi polyamorista suhdekuviota.


title: Polyamoria

text: Tämän ajattelu- tai elämäntavan omakseen kokevat ihmiset määrittelevät itsensä usein "polyamorisiksi". Polyamoriset ihmiset käyttävät itsestään ja toisista polyamorisista typistettyä sanamuotoa "poly", joka toimii myös etuliitteenä esim. "polyperhe" ja "polykymppani". Polyamorisia suhteita luullaan usein virheellisesti moniavioisuudeksi, vaikka moniavioisuus kattaa lähinnä useita avioliitonomaisia suhteita. Polyamoria-käsite korostaa myös rakkaussuhteiden romanttista ulottuvuutta ja ihmissuhteiden laadullista moninaisuutta.


title: Polyamoria

text: Polyamorisia suhteita on monenlaisia. Suurin osa polyistä asuu yksin tai pareina. Kolmisuhteita, nelisuhteita tai suurempia kokonaisuuksia esiintyy myös aina seksuaalisuutta, rakkautta ja hellyyttä jakaviin ystäväverkostoihin.


title: Polyamoria

text: Monilla polyamorisilla ihmisllä on useampi seurustelusuhde, mutta kumppaneiden lukumäärä ei tee ihmisestä polyamorista. Polyamorisuus voi olla osa identiteettiä seksuaalisen suuntautumisen tavoin tai polyamorinen suhde voi olla valinta. Toisilla polyillä on myös avoimia, vapaita seksisuhteita ja toiset swingaavat.


title: Polyamoria

text: Polyamoriset suhteet ovat määritelmällisesti romanttisesti ja seksuaalisesti avoimia eli romanttisetsuhteet, seksisuhteet ja niiden muodostaminen uusien ihmisten kanssa ovat sallittuja. Polysuhteet voivat kuitenkin olla myös esimerkiksi sisäisesti avoimia ja ulkopuolelle suljettuja kuten suljetussa kolmisuhteessa, jossa kolme keskenään seurustelevaa osapuolta on sopinut, että kolmisuhteen ulkopuolisia seksuaalisia tai romanttisia suhteita ei harrasteta.


title: Polyamoria

text: Polyamoriassa avoimuudella on oleellinen merkitys. Avoimuus merkitsee, että kaikki osapuolet tietävät, mistä on kysymys ja kukaan ei kuvittele olevansa perinteisessä suljetussa kahdenvälisessä suhteessa.


title: Polyamoria

text: Polykuvio tai -verkosto on polyamorisissa suhteissa elävistä piirretty verkosto. Siinä usein hahmotetaan erilaisia seurustelu, teksuaalisia ja/tai romanttisia suhteita, joita piirtäjällä on. Nimityksellä voidaan myös viitata yleisemmin puhujasta ja hänen kumppaneistaan ja kumppanin kumppaneistaan jne. muodostuvaan ihmissuhdeverkostoon. Pettäminen polyamorisissa suhteissa määräytyy tehtyjen ihmissuhdesopimusten mukaan. Esimerkiksi seksuaalisesti avoimessa suhteessa seksi jonkun kanssa ei ole pettämistä, mutta suojaamaton seksi voi olla mikäli on sovittu, että seksissä käytettävä suojaus on keskeinen keino suojautua seksitaudeilta ja estää niiden leviäminen polyverkostossa.


title: Polyamoria

text: Eräs polyamorisesta ajattelusta kehittynyt ajattelu- ja elämäntapa on "ihmissuhdeanarkia", jossa erilaisten ihmissuhteiden välille ei tehdä muodollista eroa. Ihmissuhdeanarkistit eivät siis välttämättä erottele toisistaan ystäviä, kumppaneita ja rakastajia, vaan kaikkiin suhteisiin suhtaudutaan dynaamisina ja kehittyvinä. Ihmissuhdeanarkiassa tärkeää on molemminpuolisuuden periaate: me teemme yhdessä nimenomaisesti ja vain asioita, joita molemmat haluavat, siinä ovat suhteemme rajat.


title: Polyamoria

text: Polyamoria on vastoin sellaista normijärjestelmää, jossa kaikkien oletetaan haluavan ja lopulta päätyvän kahdenväliseen, suljettuun parisuhteeseen. Kahden rakastavaisen välinen parisuhde on yhteiskunnassa ihanne ja normi. Tämänkaltaisessa parisuhdeajattelussa parisuhteen ulkopuolinen rakastuminen ja seksuaalisuus ovat paheksuttuja ja kiellettyjä. Tämä heijastuu myös paheksuntaan, jota jotkut ilmaisevat polyamoriaa kohtaan elämäntapana.


title: Polyamoria

text: Iso-Britanniassa vuonna 2012 tehdyn kyselyn mukaan 76 % monisuhteessa elävistä ihmisistä olisi kiinnostunut solmimaan ryhmäavioliiton, jos se olisi laillista. Heistä 92 % kannatti kahden aikuisen yhteisymmärrykseen perustuvan moniavioisuuden sallimista.


title: Oceanic Airlines

text: Oceanic Airlines on kuvitteellinen, useissa elokuvissa ja televisio-ohjelmissa esiintyvä lentoyhtiö. Sitä ei pidä sekoittaa oikeisiin lentoyhtiöihin Trans Oceanic Airlines ja Ocean Airlines.


title: Oceanic Airlines

text: Oceanic Airlines esitetään yleensä erittäin riskialttiina lentoyhtiönä, jonka toiminnot tuntuvat olevan enemmän tai vähemmän retuperällä. Yhtiöstä onkin tullut eräänlainen sisäpiirin vitsi televisio- ja elokuvaharrastajien keskuudessa: esimerkiksi suosittu televisio-ohjelmien arvostelusivusto "Television Without Pity" myi rajoitetun määrän paitoja ja laukkuja, joihin oli painettu Oceanic Airlinesin logo ja slogan "Getting halfway there is all the fun!" (”Pääseminen puolimatkaan on suurin huvi”). Televisiosarjassa "Lost" esitetty lentoyhtiön mainoslause "Taking You Places You've Never Imagined!" (”Viemme sinut paikkoihin, joita et ole ikinä kuvitellutkaan”) tuntuu erittäin sopivalta katastrofialttiille lentoyhtiölle.


title: Oceanic Airlines

text: Vuoden 1996 elokuvassa "Ratkaisun hetket" käytettiin runsaasti lennossa kuvattua materiaalia, jossa käytetään oikeaa Oceanic Airlinesin logolla varustettua Boeing 747- lentokonetta. Materiaalia kuvattiin niin runsaasti, että sitä on käytetty useissa muissakin elokuvissa ja televisiosarjoissa.


title: James Hunt

text: James Simon Wallis Hunt (29. elokuuta 1947 Belmont, Englanti, Iso-Britannia – 15. kesäkuuta 1993 Wimbledon, Englanti, Iso-Britannia) oli englantilainen Formula 1 -kuljettaja kausilla 1973–1979. F1-uransa jälkeen Hunt työskenteli televisiokommentaattorina BBC:llä. Hänet tunnettiin myös lempinimellä "Hunt the Shunt" perustuen näyttäviin kolareihin ja autojen kuluttaminen romuksi.


title: James Hunt

text: Formula 1-ura alkoi kauden 1973 Monacon GP:ssä. Autona hänellä oli March-Ford Cosworth. Kisa päättyi kuitenkin konerikkoon. Kesken kauden 1974 James Hunt siirtyi March-tallista Hesketh-talliin. Ensimmäisen voittonsa Hunt saavutti kauden 1975 Hollannin Grand Prix'sta.


title: James Hunt

text: Hunt ystävystyi hyviksi ystäviksi Niki Laudan ja Ronnie Petersonin kanssa. Hän jopa asui Laudan kanssa yhdessä Lontoossa, kun molempien urat olivat vasta alkuvaiheessa. Hunt asui myöhemmin Jody Scheckterin naapurissa. Hunt "bongasi" Gilles Villeneuven Formula-piireihin ja toimi hänen tukenaan ja neuvonantajanaan. Petersonin ja erityisesti Villeneuven kuolemaan johtaneet onnettomuudet järkyttivät kovasti Huntia.


title: James Hunt

text: Hunt syytti Riccardo Patresea Ronnie Petersonin kuolemaan johtaneesta onnettomuudesta, vaikkakin videotodisteet lopulta osoittivat toisin. James Hunt itse oli ensimmäisenä auttamassa ja nostamassa Petersonia pois palavasta autostaan. Huntin nopea toiminta ei kuitenkaan auttanut, sillä Peterson kuoli myöhemmin sairaalassa.


title: James Hunt

text:
Ainoan maailmanmestaruutensa Hunt voitti vuonna 1976. Mestaruus ratkesi kauden viimeisessä osakilpailussa Japanin GP:ssä Fujin radalla 29. lokakuuta 1976.
Tämän tilaisuuden Hunt myös käytti. Hänestä ei välttämättä olisi tullut maailmanmestaria ilman Niki Laudan vakavaa ulosajoa Nürburgringillä, mutta onnettomuus takasi kaudelle todella huiman finaalin. Onnettomuuden myötä Huntin oli onnistunut kuroa Laudan 26 pisteen johto vaivaiseen kolmeen. Loppunäytöksen tapahtumapaikkana oli rankkasateen kourissa ollut Fujin rata Japanissa.
Pitkään näytti siltä, ettei koko kilpailua ajettaisi sateen vuoksi lainkaan. Aikansa vatvottuaan tuomaristo kuitenkin päätti, että matkaan lähdetään. Kuljettajat eivät olleet asiasta täysin samaa mieltä – neljä autoa luopui leikistä alkukierroksilla. Heidän joukossaan oli myös Lauda, joka vain joitain viikkoja aiemmin oli käynyt kuoleman porteilla. Kolmossijan mestaruuteen tarvinnut Hunt sen sijaan jatkoi, vaikka kilpailun jälkeen myönsikin myös itse miettineensä kilpailemisen järkevyyttä ja ajoi turvallisen tuntuisesti kärkipäässä. Näytti siltä kuin mestaruus olisi ratkennut ennen aikojaan.


title: James Hunt

text: Näin ei kuitenkaan ollut. Jamesin McLarenin rengas räjähti kilpailun loppuvaiheessa hieman ennen varikon sisääntuloa. Renkaanvaihto ei sujunut ongelmitta ja James putosi kuudenneksi. Alkoi hurja takaa-ajo, jonka aikana Hunt ohitti useita autoja. Kaksi kierrosta ennen maalia hän ohitti Clay Regazzonin ja Alan Jonesin ja nousi kolmanneksi ja näin kiinni mestaruuteen. Hunt itse oli asiasta täysin tietämätön – kilpailun jälkeen varikolle päästyään hän kävi ensitöikseen tallipäällikkönsä Teddy Mayerin kimppuun: ”Miksi et jumalauta kutsunut minua renkaanvaihtoon jo aiemmin!”


title: James Hunt

text: Mayerilla oli täysi työ saada kuljettajansa uskomaan asioiden oikea laita. Vasta kun James oli itse tarkistanut kierroslaskijoiden muistiinpanot, saattoivat juhlat alkaa.


title: James Hunt

text: Kauden 1976 kuusi parasta:Hunt voitti kauden 1977 Watkins Glenin osakilpailun 2. lokakuuta.


title: James Hunt

text: Vuoden 1979 erittäin huonosti sujuneen Monacon GP:n jälkeen Hunt ilmoitti lehdistötilaisuudessa lopettavansa ja hän myös vetäytyi lopullisesti formularadoilta kesken käynnissä ollutta kautta.


title: James Hunt

text: Formula 1 -uran jälkeen Hunt siirtyi kilparadoilta televisiokommentaattoriksi, ja hänen selostuskaverinaan toimi brittiläinen Murray Walker, joka selosti kisoja 1950-luvulta lähtien aina vuoteen 2001 saakka.


title: James Hunt

text: 15. kesäkuuta 1993 Hunt kuoli 45 vuoden ikäisenä sydänkohtaukseen kotonaan nukkuessaan Lontoon Wimbledonissa.Voitot:


title: James Hunt

text: Paalupaikat:


title: Pallas-Yllästunturin kansallispuisto

text: Pallas-Yllästunturin kansallispuisto on Suomen kolmanneksi suurin kansallispuisto. Se sijaitsee Länsi-Lapissa Enontekiön, Kittilän, Kolarin ja Muonion kuntien alueella. Kansallispuisto alueelle on perustettu vuonna 1938, mutta nykyisellä nimellä vasta vuonna 2005, jolloin Pallas-Ounastunturin kansallispuistoon liitettiin Ylläs-Aakenuksen suojelualue. Varsinainen Yllästunturin laskettelukeskus ei kuulu kansallispuistoon. Puiston korkein kohta on Taivaskero, jonka huippu on 809 metriä merenpinnasta. Kansallispuiston pinta-ala on 1 020 neliökilometriä. Keväällä 2008 tuli julkisuuteen, että hotelliketju Lapland Hotels suunnittelee Hotelli Pallaksen yhteyteen voimakasta lisärakentamista. Lisärakentaminen olisi edellyttänyt muun muassa lainmuutosta eduskunnassa.


title: Pallas-Yllästunturin kansallispuisto

text: Pallas-Yllästunturin kansallispuistossa on merkittyjä kävelyreittejä yhteensä noin 350 kilometriä. Kansallispuistossa on useita luontopolkuja, jotka ovat helppokulkuisia ja joiden kohdeopasteista saa tietoa alueen luonnosta ja kulttuurista. Alueella on lukuisia vaihtoehtoisia reittejä päiväretkeilyyn.


title: Pallas-Yllästunturin kansallispuisto

text: Kansallispuiston alueella on neljä pitkää vaellusreittiä: Hetta–Pallas (55 kilometriä), Ylläs–Olos (54 kilometriä), Ylläs–Pallas (72 kilometriä) ja Ylläs–Levi (50 kilometriä).


title: Pallas-Yllästunturin kansallispuisto

text: Pallas-Yllästunturin kansallispuiston alueella on yhteensä 19 luontopolkua, joista 13 Ylläksen, 3 Pallaksen ja 3 Ounastunturien ympäristössä.


title: Akrotíri ja Dekéleia

text:
Akrotíri () ja Dekéleia (, ), virallisesti "Suvereenit tukikohta-alueet Akrotíri ja Dekéleia" (, ) ovat Yhdistyneen kuningaskunnan tukikohtia (SBA, "Sovereign Base Area") Kyproksen saarella. Tukikohtien yhteenlaskettu pinta-ala on noin 253,8 km² eli noin 2,7 % saaren pinta-alasta, ja väkiluku noin . Akrotírin alueen pinta-ala on 123 km² ja Dekéleian pinta-ala 130,8 km².
Tukikohta-alueet on erotettu sopimuksella Kyproksen tasavallan alueesta. Akrotíri sijaitsee Akrotírin niemimaalla saaren eteläosassa Limassolin kaupungin lähellä ja Dekéleia kaakossa Lárnakan lähellä. Akrotírissa toimii Britannian kuninkaallisten ilmavoimien lentotukikohta. Molemmilla alueilla on sotilastukikohtien lisäksi myös asunto- ja maanviljelyalueita; Akrotírin alueella sijaitsee muun muassa Akrotírin kylä. Akrotíri on kokonaan Kyproksen tasavallan hallitseman alueen ympäröimä ja sillä on rajaa sen kanssa 48 kilometriä, mutta Dekéleialla on rajaa myös YK:n valvomalle vyöhykkeelle ja turkkilaisten itsenäiseksi julistaman pohjoisosan eli Pohjois-Kyproksen turkkilaisen tasavallan kanssa, yhteensä 108 kilometriä.


title: Akrotíri ja Dekéleia

text: Iso-Britannia säilytti alueiden hallinnan vuonna 1960 solmitussa sopimuksessa, jolla Kypros itsenäistyi Iso-Britannian alaisuudesta. Kyproksen presidenttinä vuosina 2008–2013 toiminut Dimítris Christófias kannatti Kyproksen saaren demilitarisointia ja vastusti Britannian tukikohtia. Hän on kutsunut Akrotíria ja Dekéleiaa siirtomaa-ajan veritahroiksi.


title: Marko Haavisto

text: Marko Haavisto (s. 22. maaliskuuta 1970 Lapinjärvi) on suomalainen muusikko. Hänen yhtyeitään ovat olleet muun muassa Marko Haavisto ja Poutahaukat, The Hanks ja Badding Rockers. Haavisto on tehnyt myös lauluja useille muille artisteille. Sivutyönään Haavisto ajaa taksia Lahdessa.


title: Marko Haavisto

text: Markon ura alkoi 15-vuotiaana, jolloin syntyi Badding Rockers. Yhtyeen ohjelmisto koostui aluksi coverkappaleista mutta sitten alkoi syntyä omia biisejä. Yhtye levytti kolme albumia ja joitakin singleä.Yhtye kuitenkin hajosi 90-luvulla.


title: Marko Haavisto

text:
Vuonna 1994 perustettiin Geronimo, joka julkaisi kolmen kappaleen levyn. Kappaleista "Tyttö iloinen" ja "Jäätynyt sade" julkaistiin kokoelmalevyillä, etenkin Jäätynyt sade julkaistiin uudelleen vuonna 2003 kokoelmalevyllä Lauluja rakastamisen vaikeudesta.
Geronimon taival oli kuitenkin lyhyt, joten Marko oli Topi Sorsakosken keikkamuusikkona vuonna 1996.


title: Marko Haavisto

text: Vuonna 1997 Markolla oli niin kova halu tehdä omaa musiikkia, että hän päätti tehdä Marko Haavisto & Poutahaukat -nimisen albumin, josta muodostui uuden yhtyeen nimi. Vuonna 1998 yhtyeeseen liittyivät Jouni Saario ja Jyrki Telilä.


title: Marko Haavisto

text: Poutahaukat teki Badding Rockersin aikaisemmin levyttämästä kappaleesta "Paha vaanii" uuden version, joka julkaistiin vuonna 2002 albumilla Lamppu palaa. Lisäksi kappale esitettiin "Mies vailla menneisyyttä" -elokuvassa, jossa yhtye esitti Pelastusarmeijan bändiä.


title: Marko Haavisto

text: Vuonna 2005 syntyi albumi "Ennemmin tai myöhemmin", jonka levytti Marko Haavisto & The Hanks -niminen kokoonpano. Kokoonpanossa oli mukana myös Markon veli Ismo Haavisto. Lisäksi Ismo vieraili myös Poutahaukkojen levyillä "Tässä ja nyt" ja "Hollolasta Teksasiin".


title: Marko Haavisto

text:
Poutahaukkojen kokoonpano uudistui vuonna 2006, jolloin Jyrki Telilän paikalle tuli tuottaja ja kitaristi Pekka Virtanen, joka on aikaisemmin tuurannut Jyrkiä ja lisäksi oli mukana The Hanksissa. Yhtyeeseen liittyi myös Turo's Hevi Gee -yhtyeen ex-rumpali Samuli Halonen.
Pekka ei kuitenkaan ollut kovin kauan Poutahaukoissa mukana, joten hän päätti keskittyä Los Bastardosiin. Pekkaa tuurasi Puka Heinonen, kunnes tilalle tuli Kaitsu Järvinen.


title: Marko Haavisto

text: Marko päätti kouluttautua vuonna 2011 taksinkuljettajaksi. Samana vuonna Kai "Kaitsu" Järvinen jätti Poutahaukat-yhtyeen ja hänen tilalleen tuli Jaakko Rossi.


title: Marko Haavisto

text: Marko aloitti soolouran vuonna 2012, jolloin ilmestyivät singlet "Ihmisen lailla" ja "Tässä ja nyt". Markon ensimmäinen soololevy Luojalle rengiksi ilmestyi vuonna 2013. Verrattuna Poutahaukkojen ja The Hanksin musiikkiin soololevyllä painottuvat koskettimet ja akustiset kitarat. Soololevyn kappaleet ovat Markon käsialaa. Marko on tehnyt keikkoja myös trubaduurina.


title: Marko Haavisto

text: Poutahaukat teki levytyssopimuksen Turenki Recordsin kanssa. Tähän mennessä Johanna on toiminut yhtyeen levy-yhtiönä. Turengin kautta ilmestyi yhtyeen uusi albumi "Outo lintu".


title: Marko Haavisto

text:
Vuonna 2015 Kaarle Viikate ja Marko Haavisto tekivät yhteislevyn "Laulu Tuohikorteista", jonka kaikki kappaleet ovat Kaarlen käsialaa. Marko toimi kappaleiden sovittajana.
Samana vuonna Marko Haavistolta ilmestyi yhteisalbumi Antti Vuorenmaan kanssa.


title: Alkaline Trio

text: Alkaline Trio on Yhdysvalloista kotoisin oleva kolmihenkinen punk rock-yhtye. Yhtyeen tyylilajeihin kuuluvat alternative rock, indie, punk revival ja punk-pop. Ryhmä koostuu laulaja-kitaristi Matt Skibasta, rumpali Derek Grantista ja basisti-laulaja Dan Andrianosta. Alkaline Trion musiikille tunnusomaista on synkkien sanoitusten yhdistäminen tarttuviin sävelmiin. Temaattisesti yhtyeen kappaleet käsittelevät toistuvina teemoina muun muassa alkoholismia, sydänsuruja, sarjamurhaajia, huumeita ja kuolemaa.


title: Alkaline Trio

text: Yhtye aloitti uransa vuonna 1997 Chicagossa. Siihen kuuluivat alun perin Matt Skiba (laulaja-kitaristi), rumpali Glenn Porter sekä basisti Rob Doran. Basso vaihtoi nopeasti omistajaa, ja yhtyeen uusi jäsen oli nimeltään Dan Andriano. Hänestä saatiin myös yhtyeen toinen laulaja. Kokoonpano pysyi muuttumattomana aina vuoteen 2000 saakka, jolloin Glenn Porter vaihtoi maisemaa. Trio säilytti kuitenkin merkityksensä; rumpuja siirtyi soittamaan Mike Felumlee. Felumleekin päätti myöhemmin poistua, ja hänen paikkansa otti Derek Grant. Alkaline Trio päätyi siis nykyiseen kokoonpanoonsa vuonna 2003.


title: Sata

text: Sata on luonnollinen luku 100. Se tarkoittaa kymmentä kymmentä.


title: Sata

text:
Luvun nimi on peräisin arjalaiskielistä (esimerkiksi sanskritin "śatam", avestan "satəm"), joista sen kantamuotoja on lainattu ehkä useampaankin kertaan suomensukuisiin kieliin jo tuhansia vuosia sitten.
Sanana se on mielenkiintoinen, koska indoeurooppalaiset kielet jaetaan ns. satem- ja centum-kieliin sen mukaan perustuuko sataa tarkoittava sana latinan sanaan centum vai avestan sanaan satəm. Nämä ryhmät ovat muodostuneet alkuperäisen *ḱ-konsonantin muututtua velaariksi tai siblantiksi. Suomen 'sata'-sanalle sukua ovat mm. romanian sută ja slaavilaisten kielten sto.


title: Sata

text: SI-järjestelmässä lukua 100 vastaa kerrannaisetuliite hehto (h) ja yhtä sadasosaa etuliite sentti (c). Hehto- tai heht- alkuisista yksiköistä ovat kuitenkin vain hehtaari, hehtolitra ja hehtopascal yleisesti käytössä. Monet rahayksiköt jakautuvat sataan pienempään yksikköön, esimerkiksi eurossa samoin kuin dollarissa on sata senttiä, Englannin punnassa sata penniä (, vuodesta 1971). Suomen markassa oli sata penniä.


title: Tuhat

text: Tuhat on luonnollinen luku 1 000. Se tarkoittaa kymmentä sataa. SI-järjestelmässä sitä vastaava kerrannaisyksikkö on kilo, ja tuhannesosaa vastaa milli.


title: Tuhat

text: Tuhat on suurin jo muinoin suomen kielessä tunnettu tasaluku. Siitä on kuitenkin saatu yhdistelemällä ja kertomalla vielä suurempia lukuja, kuten kaksituhatta. Tuhannen alkuperä on balttilaisissa kielissä, joista se on lainautunut ehkä pronssikaudella. Miljoona sen sijaan on uudehko laina; se on tunnettu vasta suomen kirjakielessä.


title: Tuhat

text: Kaikilla suuremmilla tasaluvuilla, kuten 10 000 ja 100 000, ei enää ole omaa sanaa, vaan vain tietyillä tuhannen kerrannaisilla kuten miljoonalla ja miljardilla. Samoin tuhatta suurempia ja tuhannesosaa pienempiä kerrannaisyksiköitä on vain tuhannen ja tuhannesosan kerrannaisille.


title: Nashville

text: Nashville on kaupunki Yhdysvalloissa Tennesseen osavaltiossa. Se on osavaltion pääkaupunki ja asukasmäärältään toiseksi suurin Memphisin jälkeen.


title: Nashville

text: Nashville sijaitsee Cumberlandjoen varrella Tennesseen keski-pohjoisosassa.


title: Nashville

text: Kaupunki perustettiin 24. joulukuuta 1779. Osavaltion pääkaupungin asema vakiintui pysyvästi 1843.


title: Nashville

text: Vuoden 2010 väestönsaskennassa Nashvillessa oli noin 604 000 asukasta. Vuoden 2013 arvioitu väkiluku on 634 000. Asukkaista reilu neljännes on afroamerikkalaisia, osuus on suurempi kuin Tennesseessä keskimäärin.


title: Nashville

text: Nashville tunnetaan countrymusiikin kotipaikkana. Kaupungissa toimii useita nimekkäitä levytysstudioita, ja erityisesti "Music Row" tunnetaan sen musiikkiteollisuuteen keskittyneenä alueena. Kaupungissa on myös Country Music Hall of Fame.


title: Nashville

text: Nashville on myös yliopistokeskus ja sillä on laajaa taideaineiden opetusta.


title: Nashville

text: Nashville Predators on kaupungin oma NHL-joukkue. Tennessee Titans on kaupungin NFL-joukkue.


title: Nashville

text: Kaupungin nähtävyyksiin kuuluu täysimittainen kopio Parthenonin temppelistä Ateenassa. Se rakennettiin alun perin vuoden 1897 Tennesseen osavaltion satavuotisjuhlallisuuksiin. 1920-luvulla rakennelma valettiin uudelleen betonista.


title: Tullio Serafin

text: Tullio Serafin (1878-1968) oli yksi 1900-luvun huomattavimpia kapellimestareita sekä yksi historian parhaita äänikouluttajia. Serafin löysi tukun maailman ehdottomia huippulaulajia, muiden muassa Maria Callaksen, Carlo Bergonzin ja Tito Gobbin. Hänen kapellimestarinuransa alkoi täysipäiväisesti vuonna 1903 ja siitä se jatkuikin seuraavat 65 vuotta. Hän toimi kapellimestarina lukuisissa kantaesityksissä niin Italiassa kuin Yhdysvalloissakin, jonne hän muutti 1924 toimiakseen Metropolitan-oopperan kapellimestarina. Parhaimmillaan Serafin oli johtaessaan esityksiä Verdin ja hyvän ystävänsä Puccinin teoksista.


title: Dnepropetrovskin alue

text: Dnipropetrovskin alue (, ) (myös venäjänkielestä johdettua muotoa Dnepropetrovskin alue käytetään) on Ukrainan keskiosassa Dneprjoen molemmin puolin sijaitseva hallinnollinen alue. Alueen hallinnollinen keskus on Dnipro.


title: Dnepropetrovskin alue

text: Alueen maantieteellinen ulottuvuus pohjois–eteläsuunnassa on runsas 180 kilometriä ja itä–länsisuunnassa runsas 300 kilometriä. Naapurialueina ovat lännessä Mykolajivin ja Kirovohradin alueet, pohjoisessa Pultavan ja Harkovan alueet, idässä Donetskin alue ja etelässä Zaporižžjan ja Hersonin alueet.


title: Dnepropetrovskin alue

text: Alue on asukasmäärältään Ukrainan toiseksi väkirikkain. Vuoden 2013 alussa asukasluvuksi arvioitiin 3 307 795, mikä oli 7,3 % koko Ukrainan väestöstä. Asukkaista yli 83 % oli kaupunkilaisia, eli asui kaupungeissa tai kaupunkityyppisissä taajamissa.


title: Dnepropetrovskin alue

text: Alueen keskus on Ukrainan 4. suurin kaupunki Dnipro (997 754 asukasta vuoden 2013 alussa). Muita merkittäviä kaupunkeja ovat Kryvyi Rih (656 478 as., maan 8. suurin kaupunki), Kamjanske (241 880 as.), Nikopol (118 720 as.), Pavlohrad (110 070 as.), Novomoskovsk (70 787 as.), Marhanets (48 546 as.) ja Žovti Vody (47 509 as.).


title: Dnepropetrovskin alue

text: Dnepropetrovskin alue on jaettu 22 piiriin (raion) ja 13 kaupunkipiiriin. Näiden alaisuudessa sijaitsevat alueen 20 kaupunkia, 46 kaupunkityyppistä taajamaa (Селище міського типу) ja 1 435 kylää (Селище):


title: Dnepropetrovskin alue

text: Tasoristeysonnettomuudessa Marhanetsin kaupungissa kuoli yli 40 ihmistä 12. lokakuuta 2010.


Ukrainan sosialistinen neuvostotasavalta, lyhenteeltä Ukrainan SNT (, ), oli asukasluvultaan toiseksi ja pinta-alaltaan kolmanneksi suurin Neuvostoliiton neuvostotasavalloista. Ukrainan neuvostovaltio perustettiin 1917 ja se kuului Neuvostoliittoon sen perustamisesta 1922 saakka, kunnes julistautui itsenäiseksi Ukrainaksi elokuussa 1991.


title: Ukrainan sosialistinen neuvostotasavalta

text: Venäjän bolševikit järjestivät joulukuussa 1917 Ukrainan neuvostojen kolmannen kongressin, joka julisti "Ukrainan kansan neuvostojen tasavallan" () pääkaupunkina Harkova. Tarkoituksena oli ehkäistä kansallismielisten, useimmiten sosiaalidemokraattisten ukrainalaisten pyrkimyksiä itsenäistyä Venäjästä.


text: Tammikuussa 1918 perustetun Ukrainan kansantasavallan vastustamiseksi bolsevikit määrittelivät maaliskuussa 1919 säädetyllä perustuslailla valtionsa nimeksi "Ukrainan sosialistinen neuvostotasavalta" (), joka luovutti ulkosuhteensa ja ulkomaankauppansa Venäjän hoidettavaksi ja kävi sotaa sen tuella Ukrainan ja Länsi-Ukrainan kansantasavaltoja sekä Etelä-Venäjän armeijaa ja sen liittolaisia vastaan Venäjän sisällissodassa 1919–1920.


text: Puolan–Venäjän sodan päättäneessä Riian rauhassa 1921 Ukrainan läntisin osa luovutettiin Puolalle.


text:
Bolsevikkien vakiinnutettua valtansa Ukraina yhdessä Venäjän, Valko-Venäjän ja Transkaukasian kanssa muodostivat Neuvostoliiton vuoden 1922 lopussa. Neuvostoliitossa pakolla toteutetun maatalouden kollektivisointin myötä aiheutui Ukrainan nälänhätä 1932–1933.
Pääkaupungiksi Harkovan sijaan tuli Kiova vuonna 1934 ja neuvostotasavallan nimi muuttui 1936 muotoon . Pääkaupungin pitäminen Kiovan sijaan oli johdonmukaista siksi, että se oli perustaltaan teollisempi ja sosialistisempi kuin Kiova, jossa Venäjän sisällissodan aikana oli muita hallituksia. Näin ollen vasta Ukrainan maatalouden kollektivisoinnin ja nälänhädän lopussa pääkaupunki palautettiin Harkovasta Kiovaan.